qundao/data-zh-poetry huggingface dataset:
西都赋
作者：班固
朝代：汉

汉之西都，在于雍州，实曰长安。左据函谷、二崤之阻，表以太华、终南之山。右界褒斜、陇首之险，带以洪河、泾、渭之川。众流之隈，汧涌其西。华实之毛，则九州之上腴焉。防御之阻，则天地之隩区焉。是故横被六合，三成帝畿，周以龙兴，秦以虎视。及至大汉受命而都之也，仰悟东井之精，俯协《河图》之灵。奉春建策，留侯演成。天人合应，以发皇明，乃眷西顾，实惟作京。于是睎秦岭，睋北阜，挟酆灞，据龙首。图皇基于亿载，度宏规而大起。肇自高而终平，世增饰以崇丽。历十二之延祚，故穷泰而极侈。建金城而万雉，呀周池而成渊。披三条之广路，立十二之通门。内则街衢洞达，闾阎且千，九市开场，货别隧分。人不得顾，车不得旋，阗城溢郭，旁流百廛。红尘四合，烟云相连。于是既庶且富，娱乐无疆。都人士女，殊异乎五方。游士拟于公侯，列肆侈于姬姜。乡曲豪举，游侠之雄，节慕原、尝，名亚春、陵。连交合众，骋骛乎其中。
若乃观其四郊，浮游近县，则南望杜、霸，北眺五陵。名都对郭，邑居相承。英俊之域，绂冕所兴。冠盖如云，七相五公。与乎州郡之豪杰，五都之货殖，三选七迁，充奉陵邑。盖以强干弱枝，隆上都而观万国也。封畿之内，厥土千里，逴跞诸夏，兼其所有。其阳则崇山隐天，幽林穹谷，陆海珍藏，蓝田美玉。商、洛缘其隈，鄠、杜滨其足，源泉灌注，陂池交属。竹林果园，芳草甘木，郊野之富，号为近蜀。其阴则冠以九嵕，陪以甘泉，乃有灵宫起乎其中。秦汉之所极观，渊云之所颂叹，于是乎存焉。下有郑、白之沃，衣食之源。提封五万，疆埸绮分，沟塍刻镂，原隰龙鳞，决渠降雨，荷插成云。五谷垂颖，桑麻铺棻。东郊则有通沟大漕，溃渭洞河，泛舟山东，控引淮湖，与海通波。西郊则有上囿禁苑，林麓薮泽，陂池连乎蜀汉，缭以周墙，四百余里。离宫别馆，三十六所。神池灵沼，往往而在。其中乃有九真之麟，大宛之马，黄支之犀，条支之鸟。逾昆仑，越巨海，殊方异类，至于三万里。
其宫室也，体象乎天地，经纬乎阴阳。据坤灵之正位，仿太紫之圆方。树中天之华阙，丰冠山之朱堂。因瑰材而究奇，抗应龙之虹梁。列棼橑以布翼，荷栋桴而高骧。雕玉瑱以居楹，裁金壁以饰珰。发五色之渥彩，光焰朗以景彰。于是左墄右平，重轩三阶。闺房周通，门闼洞开。列钟虡于中庭，立金人于端闱。仍增崖而衡阈，临峻路而启扉。徇以离宫别寝，承以崇台闲馆，焕若列宿，紫宫是环。清凉、宣温、神仙、长年、金华、玉堂、白虎、麒麟，区宇若兹，不可殚论。增盘崔嵬，登降炤烂，殊形诡制，每各异观。乘茵步辇，惟所息宴。后宫则有掖庭、椒房，后妃之室。合欢、增城、安处、常宁、茝若、椒风、披香、发越、兰林、蕙草、鸳鸾、飞翔之列，昭阳特盛，隆乎孝成。屋不呈材，墙不露形。裛以藻绣，络以纶连。随侯明月，错落其间。金釭衔璧，是为列钱。翡翠火齐，流耀含英。悬黎垂棘，夜光在焉。于是玄墀扣砌，玉阶彤庭，碝磩彩致，琳珉青荧，珊瑚碧树，周阿而生。红罗飒纚，绮组缤纷。精曜华烛，俯仰如神。后宫之号，十有四位。窈窕繁华，更盛迭贵。处乎斯列者，盖以百数。左右庭中，朝堂百寮之位，萧曹魏邴，谋谟乎其上。佐命则垂统，辅翼则成化。流大汉之恺悌，荡亡秦之毒螫。故令斯人扬乐和之声，作画一之歌。功德著乎祖宗，膏泽洽乎黎庶。又有天禄、石渠，典籍之府。命夫谆诲故老，名儒师傅，讲论乎《六艺》，稽合乎同异。又有承明、金马、著作之庭。大雅宏达，于兹为群。元元本本，殚见洽闻。启发篇章，校理秘文。周以钩陈之位，卫以严更之署，总礼官之甲科，群百郡之廉孝。虎贲赘衣，阉尹阍寺。陛戟百重，各有典司。
周庐千列，徼道绮错。辇路经营，修除飞阁。自未央而连桂宫，北弥明光而亘长乐。凌隥道而超西墉，掍建章而连外属。设璧门之凤阙，上觚稜而栖金爵。内则别风之嶕峣，眇丽巧而耸擢，张千门而立万户，顺阴阳以开阖。尔乃正殿崔嵬，层构厥高，临乎未央。经骀汤而出馺娑，洞枍诣以与天梁。上反宇以盖戴，激日景而纳光。神明郁其特起，遂偃蹇而上跻。轶云雨于太半，虹霓回带于棼楣。虽轻迅与僄狡，犹愕眙而不能阶。攀井干而未半，目眴转而意迷，舍棂槛而却倚，若颠坠而复稽，魂怳怳以失度，巡回途而下低，既惩惧于登望，降周流以彷徨。步甬道以萦纡，又杳窱而不见阳。排飞闼而上出，若游目于天表，似无依而洋洋。前唐中而后太液，览沧海之汤汤。扬波涛于碣石，激神岳之嶈嶈。滥瀛洲与方壶，蓬莱起乎中央。于是灵草冬荣，神木丛生。岩峻崷崪，金石峥嵘。抗仙掌以承露，擢双立之金茎，轶埃壒之混浊，鲜颢气之清英。骋文成之丕诞，驰五利之所刑。庶松乔之群类，时游从乎斯庭。实列仙之攸馆，非吾人之所宁。
尔乃盛娱游之壮观，奋泰武乎上囿。因兹以威戎夸狄，耀威灵而讲武事。命荆州使起鸟、诏梁野而驱兽。毛群内阗，飞羽上覆，接翼侧足，集禁林而屯聚。水衡虞人，修其营表。种别群分，部曲有署。罘网连纮，笼山络野。列卒周匝，星罗云布。于是乘銮舆，备法驾，帅群臣，披飞廉，入苑门。遂绕酆鄗，历上兰。六师发逐，百兽骇殚，震震爚爚，雷奔电激，草木涂地，山渊反覆。蹂躏其十二三，乃拗怒而少息。尔乃期门佽飞，列刃钻鍭，要趹追踪。鸟惊触丝，兽骇值锋。机不虚掎，弦不再控。矢不单杀，中必叠双。飑飑纷纷，矰缴相缠。风毛雨血，洒野蔽天。平原赤，勇士厉。猿狖失木，豺狼慑窜。尔乃移师趋险，并蹈潜秽。穷虎奔突，狂兕触蹶。许少施巧，秦成力折。掎僄狡，扼猛噬。脱角挫脰，徒搏独杀。挟师豹，拖熊螭。曳犀犛，顿象罴。超洞壑，越峻崖。蹶崭岩，巨石隤。松柏仆，丛林摧。草木无余，禽兽殄夷。
于是天子乃登属玉之馆，历长杨之榭。览山川之体势，观三军之杀获。原野萧条，目极四裔。禽相镇压，兽相枕藉。然后收禽会众，论功赐胙。陈轻骑以行炰，腾酒车以斟酌。割鲜野食，举烽命釂。飨赐毕，劳逸齐，大辂鸣銮，容与徘徊。集乎豫章之宇，临乎昆明之池。左牵牛而右织女，似云汉之无涯。茂树荫蔚，芳草被堤。兰茝发色，晔晔猗猗。若摛锦布绣，烛燿乎其陂。鸟则玄鹤白鹭，黄鹄鵁鹳，鸧鸹鸨鶂，凫鷖鸿雁。朝发河海，夕宿江汉。沉浮往来，云集雾散。于是后宫乘輚辂，登龙舟。张凤盖，建华旗。祛黼帷，镜清流。靡微风，澹淡浮。棹女讴，鼓吹震，声激越，謍厉天，鸟群翔，鱼窥渊。招白鹇，下双鹄。揄文竿，出比目。抚鸿罿，御矰缴，方舟并骛，俯仰极乐。遂乃风举云摇，浮游溥览。前乘秦岭，后越九嵕，东薄河华，西涉岐雍。宫馆所历，百有余区。行所朝夕，储不改供。礼上下而接山川，究休佑之所用。采游童之欢谣，第从臣之嘉颂。于斯之时，都都相望，邑邑相属。国藉十世之基，家承百年之业，士食旧德之名氏，农服先畴之畎亩，商循族世之所鬻，工用高曾之规矩。粲乎隐隐，各得其所。
若臣者徒观迹于旧墟，闻之乎故老，十分而未得其一端，故不能遍举也。
论功歌诗
作者：班固
朝代：汉

后土化育兮四时行。
修灵液养兮元气覆。
冬同云兮春霡霂。
膏泽洽兮殖嘉谷。
论功歌诗二首 其二 嘉禾歌
作者：班固
朝代：汉

后土化育兮四时行。修灵液养兮元气覆。冬同云兮春霢霂。膏泽洽兮殖嘉谷。
高帝求贤诏
作者：班固
朝代：汉

盖闻王者莫高于周文，伯者莫高于齐桓，皆待贤人而成名。今天下贤者智能，岂特古之人乎？患在人主不交故也，士奚由进？今吾以天之灵，贤士大夫，定有天下，以为一家。欲其长久，世世奉宗庙亡绝也。贤人已与我共平之矣，而不与吾共安利之，可乎？贤士大夫有肯从我游者，吾能尊显之。布告天下，使明知朕意。
御史大夫昌下相国，相国酂侯下诸侯王，御史中执法下郡守，其有意称明德者，必身劝，为之驾，遣诣相国府，署行义年，有而弗言，觉免。年老癃病，勿遣。
东征赋
作者：班昭
朝代：汉

惟永初之有七兮，余随子乎东征。时孟春之吉日兮，撰良辰而将行。乃举趾而升舆兮，夕予宿乎偃师。遂去故而就新兮，志怆悢而怀悲！
明发曙而不寐兮，心迟迟而有违。酌鞰酒以弛念兮，喟抑情而自非。谅不登樔而椓蠡兮，得不陈力而相追。且从众而就列兮，听天命之所归。遵通衢之大道兮，求捷径欲从谁？乃遂往而徂逝兮，聊游目而遨魂！
历七邑而观览兮，遭巩县之多艰。望河洛之交流兮，看成皋之旋门。既免脱于峻崄兮，历荥阳而过卷。食原武之息足，宿阳武之桑间。涉封丘而践路兮，慕京师而窃叹！小人性之怀土兮，自书传而有焉。
遂进道而少前兮，得平丘之北边。入匡郭而追远兮，念夫子之厄勤。彼衰乱之无道兮，乃困畏乎圣人。怅容与而久驻兮，忘日夕而将昏。到长垣之境界，察农野之居民。睹蒲城之丘墟兮，生荆棘之榛榛。惕觉寤而顾问兮，想子路之威神。卫人嘉其勇义兮，讫于今而称云。蘧氏在城之东南兮，民亦尚其丘坟。唯令德为不朽兮，身既没而名存。
惟经典之所美兮，贵道德与仁贤。吴札称多君子兮，其言信而有徵。后衰微而遭患兮，遂陵迟而不兴。知性命之在天，由力行而近仁。勉仰高而蹈景兮，尽忠恕而与人。好正直而不回兮，精诚通于明神。庶灵祇之鉴照兮，佑贞良而辅信。
乱曰：君子之思，必成文兮。盍各言志，慕古人兮。先君行止，则有作兮。虽其不敏，敢不法兮。贵贱贫富，不可求兮。正身履道，以俟时兮。修短之运，愚智同兮。靖恭委命，唯吉凶兮。敬慎无怠，思嗛约兮。清静少欲，师公绰兮。
鹦鹉赋
作者：祢衡
朝代：汉

时黄祖太子射，宾客大会。有献鹦鹉者，举酒于衡前曰：“祢处士，今日无用娱宾，窃以此鸟自远而至，明彗聪善，羽族之可贵，愿先生为之赋，使四座咸共荣观，不亦可乎？”衡因为赋，笔不停缀，文不加点。其辞曰：
惟西域之灵鸟兮，挺自然之奇姿。体金精之妙质兮，合火德之明辉。性辩慧而能言兮，才聪明以识机。故其嬉游高峻，栖跱幽深。飞不妄集，翔必择林。绀趾丹觜，绿衣翠衿。采采丽容，咬咬好音。虽同族于羽毛，固殊智而异心。配鸾皇而等美，焉比德于众禽？
于是羡芳声之远畅，伟灵表之可嘉。命虞人于陇坻，诏伯益于流沙。跨昆仑而播弋，冠云霓而张罗。虽纲维之备设，终一目之所加。且其容止闲暇，守植安停。逼之不惧，抚之不惊。宁顺从以远害，不违迕以丧生。故献全者受赏，而伤肌者被刑。
尔乃归穷委命，离群丧侣。闭以雕笼，翦其翅羽。流飘万里，崎岖重阻。逾岷越障，载罹寒暑。女辞家而适人，臣出身而事主。彼贤哲之逢患，犹栖迟以羁旅。矧禽鸟之微物，能驯扰以安处！眷西路而长怀，望故乡而延伫。忖陋体之腥臊，亦何劳于鼎俎？嗟禄命之衰薄，奚遭时之险巇？岂言语以阶乱，将不密以致危？痛母子之永隔，哀伉俪之生离。匪余年之足惜，愍众雏之无知。背蛮夷之下国，侍君子之光仪。惧名实之不副，耻才能之无奇。羡西都之沃壤，识苦乐之异宜。怀代越之悠思，故每言而称斯。
若乃少昊司辰，蓐收整辔。严霜初降，凉风萧瑟。长吟远慕，哀鸣感类。音声凄以激扬，容貌惨以憔悴。闻之者悲伤，见之者陨泪。放臣为之屡叹，弃妻为之歔欷。
感平生之游处，若埙篪之相须。何今日之两绝，若胡越之异区？顺笼槛以俯仰，窥户牖以踟蹰。想昆山之高岳，思邓林之扶疏。顾六翮之残毁，虽奋迅其焉如？心怀归而弗果，徒怨毒于一隅。苟竭心于所事，敢背惠而忘初？讬轻鄙之微命，委陋贱之薄躯。期守死以报德，甘尽辞以效愚。恃隆恩于既往，庶弥久而不渝。
胡笳十八拍
作者：蔡文姬
朝代：汉

我生之初尚无为，我生之后汉祚衰。天不仁兮降乱离，地不仁兮使我逢此时。干戈日寻兮道路危，民卒流亡兮共哀悲。烟尘蔽野兮胡虏盛，志意乖兮节义亏。对殊俗兮非我宜，遭忍辱兮当告谁？笳一会兮琴一拍，心愤怨兮无人知。
戎羯逼我兮为室家，将我行兮向天涯。云山万重兮归路遐，疾风千里兮扬尘沙。人多暴猛兮如虺蛇，控弦被甲兮为骄奢。两拍张弦兮弦欲绝，志摧心折兮自悲嗟。
越汉国兮入胡城，亡家失身兮不如无生。毡裘为裳兮骨肉震惊，羯羶为味兮枉遏我情。鼙鼓喧兮从夜达明，胡风浩浩兮暗塞营。伤今感晋兮三拍成，衔悲畜恨兮何时平。
无日无夜兮不思我乡土，禀气合生兮莫过我最苦。天灾国乱兮人无主，唯我薄命兮没戎虏。殊俗心异兮身难处，嗜欲不同兮谁可与语！寻思涉历兮多艰阻，四拍成兮益凄楚。
雁南征兮欲寄边声，雁北归兮为得汉青。雁飞高兮邈难寻，空断肠兮思愔愔。攒眉向月兮抚雅琴，五拍泠泠兮意弥深。
冰霜凛凛兮身苦寒，饥对肉酪兮不能餐。夜间陇水兮声呜咽，朝见长城兮路杳漫。追思往日兮行李难，六拍悲来兮欲罢弹。
日暮风悲兮边声四起，不知愁心兮说向谁是！原野萧条兮烽戍万里，俗贱老弱兮少壮为美。逐有水草兮安家葺垒，牛羊满野兮聚如蜂蚁。草尽水竭兮羊马皆徙，七拍流恨兮恶居于此。
为天有眼兮何不见我独漂流？为神有灵兮何事处我天南海北头？我不负天兮天何配我殊匹？我不负神兮神何殛我越荒州？制兹八拍兮拟排忧，何知曲成兮心转愁。
天无涯兮地无边，我心愁兮亦复然。人生倏忽兮如白驹之过隙，然不得欢乐兮当我之盛年。怨兮欲问天，天苍苍兮上无缘。举头仰望兮空云烟，九拍怀情兮谁与传？
城头烽火不曾灭，疆场征战何时歇？杀气朝朝冲塞门，胡风夜夜吹边月。故乡隔兮音生绝，哭无声兮气将咽。一生辛苦兮缘别离，十拍悲深兮泪成血。
我非食生而恶死，不能捐身兮心有以。生仍冀得兮归桑梓，死当埋骨兮长已矣。日居月诸兮在戎垒，胡人宠我兮有二子。鞠之育之兮不羞耻，憋之念之兮生长边鄙。十有一拍兮因兹起，哀响缠绵兮彻心髓。
东风应律兮暖气多，知是汉家天子兮布阳和。羌胡蹈舞兮共讴歌，两国交欢兮罢兵戈。忽遇汉使兮称近诏，遗千金兮赎妾身。喜得生还兮逢圣君，嗟别稚子兮会无因。十有二拍兮哀乐均，去住两情兮难具陈。
不谓残生兮却得旋归，抚抱胡儿兮注下沾衣。汉使迎我兮四牡騑騑，胡儿号兮谁得知？与我生死兮逢此时，愁为子兮日无光辉，焉得羽翼兮将汝归。一步一远兮足难移，魂消影绝兮恩爱遗。十有三拍兮弦急调悲，肝肠搅刺兮人莫我知。
身归国兮儿莫之随，心悬悬兮长如饥。四时万物兮有盛衰，唯我愁苦兮不暂移。山高地阔兮见汝无期，更深夜阑兮梦汝来斯。梦中执手兮一喜一悲，觉后痛吾心兮无休歇时。十有四拍兮涕泪交垂，河水东流兮心是思。
十五拍兮节调促，气填胸兮谁识曲？处穹庐兮偶殊俗。愿得归来兮天从欲，再还汉国兮欢心足。心有怀兮愁转深，日月无私兮曾不照临。子母分离兮意难怪，同天隔越兮如商参，生死不相知兮何处寻！
十六拍兮思茫茫，我与儿兮各一方。日东月西兮徒相望，不得相随兮空断肠。对萱草兮忧不忘，弹鸣琴兮情何伤！今别子兮归故乡，旧怨平兮新怨长！泣血仰头兮诉苍苍，胡为生兮独罹此殃！
十七拍兮心鼻酸，关山阻修兮行路难。去时怀土兮心无绪，来时别儿兮思漫漫。塞上黄蒿兮枝枯叶干，沙场白骨兮刀痕箭瘢。风霜凛凛兮春夏寒，人马饥豗兮筋力单。岂知重得兮入长安，叹息欲绝兮泪阑干。
胡笳本自出胡中，缘琴翻出音律同。十八拍兮曲虽终，响有余兮思无穷。是知丝竹微妙兮均造化之功，哀乐各随人心兮有变则通。胡与汉兮异域殊风，天与地隔兮子西母东。苦我怨气兮浩于长空，六合虽广兮受之应不容！
述行赋
作者：蔡邕
朝代：汉

延熹二年秋，霖雨逾月。是时梁冀新诛，而徐璜、左悺等五侯擅贵于其处。又起显阳苑于城西，人徒冻饿，不得其命者甚众。白马令李云以直言死，鸿胪陈君以救云抵罪。璜以余能鼓琴，白朝廷，敕陈留太守发遣余。到偃师，病不前，得归。心愤此事，遂托所过，述而成赋。
余有行于京洛兮，遘淫雨之经时。涂迍邅其蹇连兮，潦污滞而为灾。乘马蟠而不进兮，心郁悒而愤思。聊弘虑以存古兮，宣幽情而属词。
夕宿余于大梁兮，诮无忌之称神。哀晋鄙之无辜兮，忿朱亥之篡军。历中牟之旧城兮，憎佛肸之不臣。问宁越之裔胄兮，藐髣髴而无闻。
经圃田而瞰北境兮，晤卫康之封疆。迄管邑而增感叹兮，愠叔氏之启商。过汉祖之所隘兮，吊纪信于荥阳。
降虎牢之曲阴兮，路丘墟以盘萦。勤诸侯之远戍兮，侈申子之美城。稔涛涂之愎恶兮，陷夫人以大名。登长坂以凌高兮，陟葱山之峣陉；建抚体以立洪高兮，经万世而不倾。回峭峻以降阻兮，小阜寥其异形。冈岑纡以连属兮，溪谷夐其杳冥。迫嵯峨以乖邪兮，廓严壑以峥嵘。攒棫朴而杂榛楛兮，被浣濯而罗生。步亹菼与台菌兮，缘层崖而结茎。行游目以南望兮，览太室之威灵。顾大河于北垠兮，瞰洛汭之始并。追刘定之攸仪兮，美伯禹之所营。悼太康之失位兮，愍五子之歌声。
寻修轨以增举兮，邈悠悠之未央。山风汩以飙涌兮，气懆懆而厉凉。云郁术而四塞兮，雨濛濛而渐唐。仆夫疲而劬瘁兮，我马虺隤以玄黄。格莽丘而税驾兮，阴曀曀而不阳。
哀衰周之多故兮，眺濒隈而增感。忿子带之淫逆兮，唁襄王于坛坎。悲宠嬖之为梗兮，心恻怆而怀惨。
乘舫州而泝湍流兮，浮清波以横厉。想宓妃之灵光兮，神幽隐以潜翳。实熊耳之泉液兮，总伊瀍与涧濑。通渠源于京城兮，引职贡乎荒裔。操吴榜其万艘兮，充王府而纳最。济西溪而容与兮，息巩都而后逝。愍简公之失师兮，疾子朝之为害。
玄云黯以凝结兮，集零雨之溱溱。路阻败而无轨兮，涂泞溺而难遵。率陵阿以登降兮，赴偃师而释勤。壮田横之奉首兮，义二士之侠坟。 伫淹留以候霁兮，感忧心之殷殷。并日夜而遥思兮，宵不寐以极晨。候风云之体势兮，天牢湍而无文。弥信宿而后阕兮，思逶迤以东运。见阳光之颢颢兮，怀少弭而有欣。
命仆夫其就驾兮，吾将往乎京邑。皇家赫而天居兮，万方徂而星集。贵宠煽以弥炽兮，佥守利而不戢。前车覆而未远兮，后乘驱而竞及。穷变巧于台榭兮，民露处而寝洷。消嘉谷于禽兽兮，下糠粃而无粒。弘宽裕于便辟兮，纠忠谏其骎急。怀伊吕而黜逐兮，道无因而获人。唐虞渺其既远兮，常俗生于积习。周道鞠为茂草兮，哀正路之日歰。
观风化之得失兮，犹纷挐其多远。无亮采以匡世兮，亦何为乎此畿？甘衡门以宁神兮，咏都人而思归。爰结踪而回轨兮，复邦族以自绥。
乱曰：跋涉遐路，艰以阻兮。终其永怀，窘阴雨兮。历观群都，寻前绪兮。考之旧闻，厥事举兮。登高斯赋，义有取兮。则善戒恶，岂云苟兮？翩翩独征，无俦与兮。言旋言复，我心胥兮。
酸枣令刘熊碑诗
作者：蔡邕
朝代：汉

清和穆铄。宋惟乾川。惟狱降灵。笃生我君。服骨睿圣。允钟厥醇。诞生歧嶷。言协典坟。懿德震耀。孝行通神。动履规绳。文彰彪缤。成是正服。以道德民。有父子然后有君臣。理财正辞。束帛戋戋。□梦刻像。鹤鸣一震。天临保汉。实生□勋。明试赋授。夷夏已亲。嘉锡来抚。潜化如神。其神伊何。录不伤人。猗欤明哲。秉道之枢。养□之福。匪德之隅。渊乎其长。涣乎成功。政暇民豫。新我□通。用行则达。以诱我邦。赖兹刘父。用说其蒙。泽零年丰。黔首歌颂。
酸枣令刘熊碑诗
作者：蔡邕
朝代：汉

碑云。君讳熊。字孟□。广陵海西人也。清越孤竹。德牟产奇。诚宜褒显。昭其宪则。乃相□咨度诹询。采摭谣言。刊□诗三章。其辞曰。清和穆铄。实惟干巛。惟岳降灵。笃生我君。服骨叡圣。允钟厥醇。诞生歧嶷。言协典坟。懿德震耀。孝行通神。动履规绳。文彰彪缤。成是正服。以道德民。
酸枣令刘熊碑诗·其三
作者：蔡邕
朝代：汉

猗欤明哲。秉道之枢。养□之福。匪德之隅。渊乎其长。涣乎成功。政暇民豫。新我□通。用行则达。以诱我邦。赖兹刘父。用说其蒙。泽零年丰。黔首歌颂。
酸枣令刘熊碑诗·其二
作者：蔡邕
朝代：汉

有父子然后有君臣。理财正辞。束帛戋戋。□梦刻像。鹤鸣一震。天临保汉。实生□勋。明试赋授。夷夏已亲。嘉锡来抚。潜化如神。其神伊何。录不伤人。
吊屈原赋
作者：贾谊
朝代：汉

谊为长沙王太傅，既以谪去，意不自得；及度湘水，为赋以吊屈原。屈原，楚贤臣也。被谗放逐，作《离骚》赋，其终篇曰：“已矣哉！国无人兮，莫我知也。”遂自投汨罗而死。谊追伤之，因自喻，其辞曰：
恭承嘉惠兮，俟罪长沙；侧闻屈原兮，自沉汨罗。造讬湘流兮，敬吊先生；遭世罔极兮，乃殒厥身。呜呼哀哉！逢时不祥。鸾凤伏竄兮，鸱枭翱翔。闒茸尊显兮，谗谀得志；贤圣逆曳兮，方正倒植。世谓随、夷为溷兮，谓跖、蹻为廉；莫邪为钝兮，铅刀为銛。吁嗟默默，生之无故兮；斡弃周鼎，宝康瓠兮。腾驾罷牛，骖蹇驴兮；骥垂两耳，服盐车兮。章甫荐履，渐不可久兮；嗟苦先生，独离此咎兮。
讯曰：已矣！国其莫我知兮，独壹郁其谁语？凤漂漂其高逝兮，固自引而远去。袭九渊之神龙兮，沕深潜以自珍；偭蟂獭以隐处兮，夫岂从虾与蛭蟥？所贵圣人之神德兮，远浊世而自藏；使骐骥可得系而羁兮，岂云异夫犬羊？般纷纷其离此尤兮，亦夫子之故也。历九州而其君兮，何必怀此都也？凤凰翔于千仞兮，览德辉而下之；见细德之险徵兮，遥曾击而去之。彼寻常之污渎兮，岂能容夫吞舟之巨鱼？横江湖之鳣鲸兮，固将制于蝼蚁。
论积贮疏
作者：贾谊
朝代：汉

管子曰：“仓廪实而知礼节。”民不足而可治者，自古及今，未之尝闻。古之人曰：“一夫不耕，或受之饥；一女不织，或受之寒。”生之有时，而用之亡度，则物力必屈。古之治天下，至孅至悉也，，故其畜积足恃。今背本而趋末，食者甚众，是天下之大残也；淫侈之俗，日日以长，是天下之大贼也。残贼公行，莫之或止；大命将泛，莫之振救。生之者甚少，而靡之者甚多，天下财产何得不蹶！ 汉之为汉，几四十年矣，公私之积，犹可哀痛！失时不雨，民且狼顾；岁恶不入，请卖爵子，既闻耳矣。安有为天下阽危者若是而上不惊者？世之有饥穰，天之行也，禹、汤被之矣。即不幸有方二三千里之旱，国胡以相恤？卒然边境有急，数千百万之众，国胡以馈之？兵旱相乘，天下大屈，有勇力者聚徒而衡击；罢夫羸老易子而咬其骨。政治未毕通也，远方之能疑者，并举而争起矣。乃骇而图之，岂将有及乎？ 夫积贮者，天下之大命也。苟粟多而财有余，何为而不成？以攻则取，以守则固，以战则胜。怀敌附远，何招而不至！今殴民而归之农，皆著于本；使天下各食其力，末技游食之民，转而缘南亩，则畜积足而人乐其所矣。可以为富安天下，而直为此廪廪也，窃为陛下惜之。 节自《汉书·食货志》
过秦论
作者：贾谊
朝代：汉

秦孝公据崤函之固，拥雍州之地，君臣固守以窥周室，有席卷天下，包举宇内，囊括四海之意，并吞八荒之心。当是时也，商君佐之，内立法度，务耕织，修守战之具；外连衡而斗诸侯。于是秦人拱手而取西河之外。
孝公既没，惠文、武、昭襄蒙故业，因遗策，南取汉中，西举巴、蜀，东割膏腴之地，北收要害之郡。诸侯恐惧，会盟而谋弱秦，不爱珍器重宝肥饶之地，以致天下之士，合从缔交，相与为一。当此之时，齐有孟尝，赵有平原，楚有春申，魏有信陵。此四君者，皆明智而忠信，宽厚而爱人，尊贤而重士，约从离衡，兼韩、魏、燕、楚、齐、赵、宋、卫、中山之众。于是六国之士，有宁越、徐尚、苏秦、杜赫之属为之谋，齐明、周最、陈轸、召滑、楼缓、翟景、苏厉、乐毅之徒通其意，吴起、孙膑、带佗、倪良、王廖、田忌、廉颇、赵奢之伦制其兵。尝以十倍之地，百万之众，叩关而攻秦。秦人开关延敌，九国之师，逡巡而不敢进。秦无亡矢遗镞之费，而天下诸侯已困矣。于是从散约败，争割地而赂秦。秦有余力而制其弊，追亡逐北，伏尸百万，流血漂橹。因利乘便，宰割天下，分裂山河。强国请服，弱国入朝。延及孝文王、庄襄王，享国之日浅，国家无事。
及至始皇，奋六世之余烈，振长策而御宇内，吞二周而亡诸侯，履至尊而制六合，执敲扑而鞭笞天下，威振四海。南取百越之地，以为桂林、象郡；百越之君，俯首系颈，委命下吏。乃使蒙恬北筑长城而守藩篱，却匈奴七百余里。胡人不敢南下而牧马，士不敢弯弓而报怨。于是废先王之道，焚百家之言，以愚黔首；隳名城，杀豪杰，收天下之兵，聚之咸阳，销锋镝，铸以为金人十二，以弱天下之民。然后践华为城，因河为池，据亿丈之城，临不测之渊，以为固。良将劲弩守要害之处，信臣精卒陈利兵而谁何。天下已定，始皇之心，自以为关中之固，金城千里，子孙帝王万世之业也。
始皇既没，余威震于殊俗。然陈涉瓮牖绳枢之子，氓隶之人，而迁徙之徒也；才能不及中人，非有仲尼、墨翟之贤，陶朱、猗顿之富；蹑足行伍之间，而倔起阡陌之中，率疲弊之卒，将数百之众，转而攻秦，斩木为兵，揭竿为旗，天下云集响应，赢粮而景从。山东豪俊遂并起而亡秦族矣。
且夫天下非小弱也，雍州之地，崤函之固，自若也。陈涉之位，非尊于齐、楚、燕、赵、韩、魏、宋、卫、中山之君也；锄耰棘矜，非铦于钩戟长铩也；谪戍之众，非抗于九国之师也；深谋远虑，行军用兵之道，非及向时之士也。然而成败异变，功业相反，何也？试使山东之国与陈涉度长絜大，比权量力，则不可同年而语矣。然秦以区区之地，致万乘之势，序八州而朝同列，百有余年矣；然后以六合为家，崤函为宫；一夫作难而七庙隳，身死人手，为天下笑者，何也？仁义不施而攻守之势异也。
秦灭周祀，并海内，兼诸侯，南面称帝，以养四海。天下之士，斐然向风。若是，何也？曰：近古之无王者久矣。周室卑微，五霸既灭，令不行于天下。是以诸侯力政，强凌弱，众暴寡，兵革不休，士民罢弊。今秦南面而王天下，是上有天子也。既元元之民冀得安其性命，莫不虚心而仰上。当此之时，专威定功，安危之本，在于此矣。
秦王怀贪鄙之心，行自奋之智，不信功臣，不亲士民，废王道而立私爱，焚文书而酷刑法，先诈力而后仁义，以暴虐为天下始。夫兼并者高诈力，安危者贵顺权，此言取与守不同术也。秦离战国而王天下，其道不易，其政不改，是其所以取之守之者无异也。孤独而有之，故其亡可立而待也。借使秦王论上世之事，并殷、周之迹，以制御其政，后虽有淫骄之主，犹未有倾危之患也。故三王之建天下，名号显美，功业长久。
今秦二世立，天下莫不引领而观其政。夫寒者利裋褐，而饥者甘糟糠。天下嚣嚣，新主之资也。此言劳民之易为仁也。向使二世有庸主之行而任忠贤，臣主一心而忧海内之患，缟素而正先帝之过；裂地分民以封功臣之后，建国立君以礼天下；虚囹圄而免刑戮，去收孥污秽之罪，使各反其乡里；发仓廪，散财币，以振孤独穷困之士；轻赋少事，以佐百姓之急；约法省刑，以持其后，使天下之人皆得自新，更节修行，各慎其身；塞万民之望，而以盛德与天下，天下息矣。即四海之内皆欢然各自安乐其处，惟恐有变。虽有狡害之民，无离上之心，则不轨之臣无以饰其智，而暴乱之奸弭矣。
二世不行此术，而重以无道：坏宗庙与民，更始作阿房之宫；繁刑严诛，吏治刻深；赏罚不当，赋敛无度。天下多事，吏不能纪；百姓困穷，而主不收恤。然后奸伪并起，而上下相遁；蒙罪者众，刑戮相望于道，而天下苦之。自群卿以下至于众庶，人怀自危之心，亲处穷苦之实，咸不安其位，故易动也。是以陈涉不用汤、武之贤，不借公侯之尊，奋臂于大泽，而天下响应者，其民危也。
故先王者，见终始不变，知存亡之由。是以牧民之道，务在安之而已矣。下虽有逆行之臣，必无响应之助。故曰：“安民可与为义，而危民易与为非”，此之谓也。贵为天子，富有四海，身在于戮者，正之非也。是二世之过也。
秦兼诸侯山东三十余郡，脩津关，据险塞，缮甲兵而守之。然陈涉率散乱之众数百，奋臂大呼，不用弓戟之兵，鉏耰白梃，望屋而食，横行天下。秦人阻险不守，关梁不闭，长戟不刺，强弩不射。楚师深入，战于鸿门，曾无藩篱之难。于是山东诸侯并起，豪俊相立。秦使章邯将而东征，章邯因其三军之众，要市于外，以谋其上。群臣之不相信，可见于此矣。子婴立，遂不悟。借使子婴有庸主之材而仅得中佐，山东虽乱，三秦之地可全而有，宗庙之祀宜未绝也。
秦地被山带河以为固，四塞之国也。自缪公以来至于秦王二十余君，常为诸侯雄。此岂世贤哉？其势居然也。且天下尝同心并力攻秦矣，然困于险阻而不能进者，岂勇力智慧不足哉？形不利、势不便也。秦虽小邑，伐并大城，得阨塞而守之。诸侯起于匹夫，以利会，非有素王之行也。其交未亲，其民未附，名曰亡秦，其实利之也。彼见秦阻之难犯，必退师。案土息民以待其弊，收弱扶罢以令大国之君，不患不得意于海内。贵为天子，富有四海，而身为禽者，救败非也。
秦王足己而不问，遂过而不变。二世受之，因而不改，暴虐以重祸。子婴孤立无亲，危弱无辅。三主之惑，终身不悟，亡不亦宜乎？当此时也，也非无深谋远虑知化之士也，然所以不敢尽忠指过者，秦俗多忌讳之禁也，——忠言未卒于口而身糜没矣。故使天下之士倾耳而听，重足而立，阖口而不言。是以三主失道，而忠臣不谏，智士不谋也。天下已乱，奸不上闻，岂不悲哉！先王知壅蔽之伤国也，故置公卿、大夫、士，以饰法设刑而天下治。其强也，禁暴诛乱而天下服；其弱也，王霸征而诸侯从；其削也，内守外附而社稷存。故秦之盛也，繁法严刑而天下震；及其衰也，百姓怨而海内叛矣。故周王序得其道，千余载不绝；秦本末并失，故不能长。由是观之，安危之统相去远矣。
鄙谚曰：“前事之不忘，后事之师也。”是以君子为国，观之上古，验之当世，参之人事，察盛衰之理，审权势之宜，去就有序，变化因时，故旷日长久而社稷安矣。
鵩鸟赋
作者：贾谊
朝代：汉

谊为长沙王傅三年，有鵩飞入谊舍。鵩似鸮，不祥鸟也。谊即以谪居长沙，长沙卑湿，谊自伤悼，以为寿不得长，乃为赋以自广也。其辞曰：
单阏之岁兮，四月孟夏，庚子日斜兮，鵩集予舍。止于坐隅兮，貌甚闲暇。异物来萃兮，私怪其故。发书占之兮，谶言其度，曰：“野鸟入室兮，主人将去。”请问于鵩兮：“予去何之？吉乎告我，凶言其灾。淹速之度兮，语予其期。”鵩乃叹息，举首奋翼；口不能言，请对以臆：
“万物变化兮，固无休息。斡流而迁兮，或推而还。形气转续兮，变化而蟺。沕穆无穷兮，胡可胜言！祸兮福所依，福兮祸所伏；忧喜聚门兮，吉凶同域。彼吴强大兮，夫差以败；越栖会稽兮，勾践霸世。斯游遂成兮，卒被五刑；傅说胥靡兮，乃相武丁。夫祸之与福兮，何异纠纆；命不可说兮，孰知其极！水激则旱兮，矢激则远；万物回薄兮，振荡相转。云蒸雨降兮，纠错相纷；大钧播物兮，坱圠无垠。天不可预虑兮，道不可预谋；迟速有命兮，焉识其时。
且夫天地为炉兮，造化为工；阴阳为炭兮，万物为铜。合散消息兮，安有常则？千变万化兮，未始有极，忽然为人兮，何足控抟；化为异物兮，又何足患！小智自私兮，贱彼贵我；达人大观兮，物无不可。贪夫殉财兮，烈士殉名。夸者死权兮，品庶每生。怵迫之徒兮，或趋西东；大人不曲兮，意变齐同。愚士系俗兮，窘若囚拘；至人遗物兮，独与道俱。众人惑惑兮，好恶积亿；真人恬漠兮，独与道息。释智遗形兮，超然自丧；寥廓忽荒兮，与道翱翔。乘流则逝兮，得坻则止；纵躯委命兮，不私与己。其生兮若浮，其死兮若休；澹乎若深渊止之静，泛乎若不系之舟。不以生故自宝兮，养空而浮；德人无累兮，知命不忧。细故蒂芥兮，何足以疑！”
歌
作者：赵岐
朝代：汉

国有逸民。姓赵氏名嘉。有志无时。命也奈何。
讽谏诗
作者：韦孟
朝代：汉

肃肃我祖，国自豕韦，黼衣朱绂，四牡龙旂。彤弓斯征，抚宁遐荒，总齐群邦，以翼大商，迭披大彭，勋绩惟光。至于有周，历世会同。王赧听谮，实绝我邦。我邦既绝，厥政斯逸，赏罚之行，非由王室。庶尹群后，靡扶靡卫，五服崩离，宗周以队。我祖斯微，迁于彭城，在予小子，勤诶厥生，厄此嫚秦，耒耜以耕。悠悠嫚秦，上天不宁，乃眷南顾，授汉于京。 于赫有汉，四方是征，靡适不怀，万国逌平。乃命厥弟，建侯于楚，俾我小臣，惟傅是辅。兢兢元王，恭俭净一，惠此黎民，纳彼辅弼。飨国渐世，垂烈于后，乃及夷王，克奉厥绪。咨命不永，唯王统祀，左右陪臣，此惟皇士。 如何我王，不思守保，不惟履冰，以继祖考！邦事是废，逸游是娱，犬马繇繇，是放是驱。务彼鸟兽，忽此稼苗，烝民以匮，我王以愉。所弘非德，所亲非悛，唯囿是恢，唯谀是信。睮々谄夫，咢咢黄发，如何我王，曾不是察！既藐下臣，追欲从逸，嫚彼显祖，轻兹削黜。 嗟嗟我王，汉之睦亲，曾不夙夜，以休令闻！穆穆天子，临尔下土，明明群司，执宪靡顾。正遐由近，殆其怙兹，嗟嗟我王，曷不此思！ 非思非鉴，嗣其罔则，弥弥其失，岌岌其国。致冰匪霜，致队靡嫚，瞻惟我王，昔靡不练。兴国救颠，孰违悔过，追思黄发，秦缪以霸。岁月其徂，年其逮耇，于昔君子，庶显于后。我王如何，曾不斯觉！黄发不近，胡不时监！
一痕眉碧·湖上行春
作者：丁澎
朝代：清

风送画桥春渌。戏水紫鸳争逐。柳花落画短长亭，偏乱惹低鬓绿。人倚翠楼如玉。忍使妩眉长蹙。鹧鸪飞上竹枝啼，停樽且尽吴娘曲。
减字鹧鸪天·妆阁梅
作者：丁澎
朝代：清

妆阁梅。随风吹送入君怀。玉肌香腻，傍人莫暗猜。卜重谐。轻梢小朵压横钗。数来颠倒成双，笑同回。
合欢·情思
作者：丁澎
朝代：清

蹙损春山，忆画眉人去，何日重见。似雨非云，围就梦儿一片。想从前未惯，分明说与莺和燕。问天涯那人消息，何似随春远。只是今宵，有几多离恨，没个方便。料得伊行，也索平分一半。又愁他瘦减。将侬小字千回唤。这衷情，海枯石烂，怎把伊心换。
忆醉乡·磅系无言归黄山
作者：丁澎
朝代：清

鹿门未老，蹉跎双鬓，归寻旧里。探囊中，酒瓢存，足了一生惟醉。蜗角浮名如戏耳。笑裘马、无如芒履。君行矣，莫停杯，醉乡即在桃源里。
新雁度瑶台·归里过访张祖望从野堂率赠
作者：丁澎
朝代：清

胡不归哉。喜仲蔚、蓬门客到长开。茅檐月出，数湾渌水萦洄。此君谁伴，篱边还种，老菊疏梅。惟此事，便一生足了，浊酒三杯。自称烟波钓叟，泛溪南小艇，独与予偕。红鳞网得，白堕方沽，紫芋初煨。望皋亭如带，平桥外、人醉蒿莱。渔蓑侣，向五湖争长，终让于思。
更漏促红窗·本意
作者：丁澎
朝代：清

雁声频，霜华坠。悄过画屏愁倚。梧桐滴画虬壶水。添枕函清泪。初松髻，方成寐。谁把梦儿惊起。芭蕉送雨，到暗灯窗里。
月魄·春晓
作者：丁澎
朝代：清

露掩枕屏香翠。寒透合欢双被。小窗初日晃帘钩，梦逐东风，惯惹梨花醉。沉沉春睡足，几度抬头慵起。起来冻坐拔炉灰。好鸟枝头，频唤梳头未。
法曲琵琶教念奴·长安元夜
作者：丁澎
朝代：清

帝里繁华，勾栏酒市，银烛清光如昼。雕鞍并挂流苏，香车出红袖。砑光帽、鹅翎斜亸，五明障、鸾头铺绣。夜静天街，御桥月映，笑语同携手。洞箫何处，霓裳第一先奏。休辜负。看星毬、兰膏明灭，宫漏永、一派笙歌时候。闹队子、永丰坊里。多少是梨园行首。拾翠归来，钗横鬓乱，暖玉鲛绡透。重挑红灺，太半共醉春酒。
眉萼 忆旧 新谱翻曲，[中兴乐]用仄韵
作者：丁澎
朝代：清

绿窗人静榴花瘦。眉萼翠香依旧。记得堂前，簸钱羞走。不合当时迤逗。愁时候。心头念着，小字千回，忍将伊咒。
绕佛天香 祝姚江维极女禅师初度 新谱犯曲，上六句[绕佛阁]，下四句[天香]，后段同
作者：丁澎
朝代：清

茅庵小筑。疏梅几树。能伴幽独。无生晤速。长斋绣佛、前身是金粟。经翻贝叶，清磬里、莲根似浴。微笑拈花，俨然是先生天竺。染翰瓷缃竹。慧业文人更清福。坐老蒲团，空阶秋草绿。映不染禅心，一枝芬郁。谁道仙子尘凡，料兜率、蓬山任归宿。花雨吹烟，团成香玉。
花里 本意 新谱自度曲
作者：丁澎
朝代：清

早起。为惜嫩红花里。小蕊未曾开。怕蜂来。
花雪·旅感
作者：丁澎
朝代：清

君不见，坂上车，江头楫。恁消磨、古今豪杰。断岸横流，铜驼不锁瑶台月。秋风夜吼，更吹来、楚宫秦阙。叹人生，能几何，多半是，伤离别。灞桥柳、年年空折。露白园荒，武陵人去谁家笛。江天又早，塞鸿飞、芦花如雪。
西施愁春·一盻
作者：丁澎
朝代：清

残英小苑露春娇。长袖倚衰桃。三生无分，一盻也难消。湘裙微展处，芳径滑，颤弓腰。多应有恨，双蛾频促，怯上兰桡。不因偶尔传眉语，争无奈、上心苗。多情见惯，直恁是难抛。弄珠人远，琼楼何处更吹箫。东风立尽，梦随伊去，好度今宵。
连理一枝花·送黄大宗归淮阴
作者：丁澎
朝代：清

枫冷西陵棹。帆落烟波小。楚天西望，淮阴旧里，当年垂钓。怅归去王孙，已历遍、天涯芳草。霜雁迎寒早。画阁眉重扫。词客飘零，怀中剩有，哀蝉幽掺。好续冰弦，休辜负、凤帏人老。
金门归去·怀张补阙螺浮病假归禾中
作者：丁澎
朝代：清

辞金阙。何似茂陵归切。东山丝竹西山笏。海天还弄明月。曾记柳条初折。又是马蹄霜结。延秋门外花如雪。今年恁时节。
银灯映玉人·定情
作者：丁澎
朝代：清

石叶眉峰澹锁。更新人、脸霞双朵。将近翻疑，欲前还怯，怜煞鬓娇钗亸。对面情无奈。怪佯羞半晌，台身剔残银灺。忆得曾窥青琐。或恐三生未果。梦里凭肩，几回生受，难道今宵真个。试问伊知么。但低垂无语，泪绡红涴。
高阳忆旧游·冬夜同沈大匡严颢亭顾且庵邵戒三严柱峰诸君饮关六钤草堂即席
作者：丁澎
朝代：清

滚滚诸公，浮沉京洛，酒垆何意重开。浪迹人间，休论野马尘埃。玉瓷低映银烛，檀板更相催。任谢朓长吟，陆云长笑，庾信长哀。萧萧木叶重阶。念物犹如此，何以为怀。蹴鞠吹箫，不妨偕与俱来。今宵莫问明日，且覆掌中杯。看漫天飞雪，铜驼金谷安在哉。
杨芳灿小重山
作者：丁翼
朝代：清

一桁珠帘小绮疏。断肠人未睡、凤衾孤。香笺锦字泪模糊。青奁掩、怕检寄来书。懊恼夜窗虚。沉檀然一瓣、博山炉。尖风料峭袭罗襦。银灯灺、微雨雁飞初。
湘灵怨
作者：丁裔沆
朝代：清

楚山青，楚江永，幽弦出水寒波动。青丝短，别恨长，碧潭浸月照微茫。声清切，惊落叶，夜半啼猿愁不歇。听悠悠，湘水流，苍梧缥缈黛云秋。猿声急，丝声咽，吹入《竹枝》转凄绝。竹烟浮，泪未收，寥天清怨泣渔舟。
东山松石歌和郑生
作者：丘逢甲
朝代：清

大阴黑、耀灵匿，天上风云惨无色。飞虎伏、神龙蛰，龙化为松虎化石。君不见南海之滨、东山之阴，松苍苍兮石碧。松石间，谁所祠？睢阳张许双灵旗。前游者驱鳄韩昌黎，后则啼鹃带血之文文山来题词。诸公皆与此松此石深相知。当松髯兮怒张、石齿兮愤吐，恍惚见斥庭凑，骂禄山而拒蒙古。安知佛骨未焚、别出胡神欲代今天作之主。大海茫茫，环起胡虏，叛臣不必定在节使府。坐令绛灌无文、随陆不武，衣冠道丧道实苦。松耶、石耶？安得风云复奉尔为龙而为虎？吁嗟乎！长白山上有石虎立而参天，下为松花江，松涛万壑飞龙泉。天昔生真人于其间，真人去今几世而几年。漫漫者海，生尘生烟，遮山蜃气而蛟涎。何来精卫口衔木石欲填海。哀哉！海深不可填。我登东山，远睇长白，北向哀泪，匪泪伊血。古人不我待，谁文章而谁气节。但见石非石兮、松非松，乃古人肝胆之轮囷、冠绂之从容，愿拜石作丈、松作公。我昔在韩山，有石曰双旌。种松其间，畀成梁栋，支大厦之倾而惜其迟生。松灵石顽，谁使松化石？长此冥冥。匪石实顽，石能补西北之天倾。无奈娲皇日听笙簧谢不能，百神不敢言石言其事。松声谡谡嗟天醉，风云兮不来，空山兀抱龙虎气。
新乐府四章 其二 花赈会
作者：丘逢甲
朝代：清

闻灾而喜，以赈为利。海上善士，万贯解缠。以赈为名，其贵可卿。不为利名，为民疾苦。灼灼群花，式歌且舞。西北苦旱，为云为雨，汝为神女。东南苦涝，芦灰止水，汝为女娲。琐骨观音，舍身救世。摩登迦室，为此善会。何以报之，祝花万岁。济良所，济几何？长安落花日日多。不忍落花付流水，欲落不落扶之起。今日园中桃，昨日道旁李，还汝自由自今始。噫戏乎嗟哉！羲轩子孙奴隶矣；更复漂流海外作人豕，可哀岂独儿女子。济良所，奈何许！
禽言和姚俊卿孝廉韵六首
作者：丘逢甲
朝代：清

天吊水。元云黯黯天色死。蓬发如霜不自理，玉榻金床卧忘起。八柱摇摇半颓陀，佛哭仙啼怖天毁。天公挥泪作洪水，流下昆崙为祸始。天吊水。树枝烧得著。十日并出，轨道交错，妖光怪芒，天焚地烁。手无后羿弓，安得九乌落？榑桑根焦海水涸。树枝烧得著？兜兜。汝有田畴，予用有秋。汝车汝舟，予惟榷是求。胥人而雠，胥鬼与谋；山竭海枯，无孔不搜。不竭不枯，予沽予售。予惟鬼之酬，载冕载旒，亦莫敢予尤。兜兜。先顾！先顾！蹇人上天天有路，天门沉沉生紫雾，愚者不悟智者悟。海上有秘方，黄金良可铸。尔徒赤手谋青云，群仙不欢天亦怒。河间车斑斑，何不谋之河间奼？先顾！先顾！归飞！归飞！凤皇南飞，桐落竹稀。集枯忍饥，水无莼菰、山无蕨薇。芒芒四野，尔安适归？归飞！归飞！都护！都护！汝屯汝戍，汝仓汝库。饱汝潼酪，雄衣猛裤。海不及煮，山不及铸；赤地万里，惟汝之故。山裂海飞，强者天仆；我戈我矛，我剑我屦。正我索疆，张我韶頀。我妇我孺，十日大酺。勿梦梦天，天今云寤。谁为天言，朱鸟有咮。都护！都护！
禽言和姚俊卿孝廉韵六首·其三
作者：丘逢甲
朝代：清

兜兜。汝有田畴，予用有秋。汝车汝舟，予惟榷是求。胥人而雠，胥鬼与谋；山竭海枯，无孔不搜。不竭不枯，予沽予售。予惟鬼之酬，载冕载旒，亦莫敢予尤。兜兜。
禽言和姚俊卿孝廉韵六首·其五
作者：丘逢甲
朝代：清

归飞！归飞！凤皇南飞，桐落竹稀。集枯忍饥，水无莼菰、山无蕨薇。芒芒四野，尔安适归？归飞！归飞！
禽言和姚俊卿孝廉韵六首·其六
作者：丘逢甲
朝代：清

都护！都护！汝屯汝戍，汝仓汝库。饱汝潼酪，雄衣猛裤。海不及煮，山不及铸；赤地万里，惟汝之故。山裂海飞，强者天仆；我戈我矛，我剑我屦。正我索疆，张我韶頀。我妇我孺，十日大酺。勿梦梦天，天今云寤。谁为天言，朱鸟有咮。都护！都护！
诉衷情第三体·苦雨
作者：严曾杼
朝代：清

风欺雨妒恨无情。摧折满园春。花几度，最销魂。愁人梦里听。好月似高吟。恁难寻。欲借花痕寄远心。不胜簪。
诉衷情第二体·和夏
作者：严曾杼
朝代：清

碧纱窗外绿荫浓。倦思忽朦胧。听黄鹂，骂东风。似与我愁同。伴药裹，三春去，恨如丛。几回顾望，举首殷勤，上祷天公。
客氏拜
作者：乔亿
朝代：清

客氏拜，拜阿谁。东厂义儿，时乃义儿母，何拜为。客氏拜，九千岁。昼惟表里窃国柄，夜甘与同寐。同寐同寐焉用拜。当年客氏拜，奉之抵锡赍。身歼浣衣局，秽气塞四海。运丁百六朱明移，客氏拜，三字在。
客氏拜·其一
作者：乔亿
朝代：清

客氏拜，拜阿谁。东厂义儿，时乃义儿母，何拜为。
客氏拜·其二
作者：乔亿
朝代：清

客氏拜，九千岁。昼惟表里窃国柄，夜甘与同寐。同寐同寐焉用拜。
天门开
作者：任大椿
朝代：清

天门开，光煜爚。流紫坛，辉日壑。仰帝阍，横斗杓。珠熉黄，相璀错。皇驷骞腾，格泽回薄。历次十二，毕会其络。拂钩陈，九斿翻。游极下，辟端门。圆灵跃乎金穴，羲曜起于天根。火齐为阶玉砌垣，中有银潢贯其藩。乘云骈，驾鸾輗，裔裔詄詄往若疑。神光滮蔚胪所知，如历中垣即灵威。金薄华虫擢钤緌，丹书绿字天语奇。用褒姬德锡乾仪，聿抚九有万亿期。
慈竹平安谣为钱楞仙太史作
作者：何栻
朝代：清

婴儿抱母，稚笋抱竹。齿龀发角，新篁解箨。一节一节，笋离竹立，一步一步，子离母去。一步千里，千愁一喜。母之心有如此。潘岳舆，姜维书，刘惔屩，温峤裾。子之心，将何如。山川壮哉游子游，倚闾望思春复秋，高第通侯白母头。长跪读母书，先审平安字。肠转车轮背生刺，始知功与名，不是天伦事。修篁修篁汝有枝，汝今何如新笋时，新笋不离慈竹慈。
蔡节母诗
作者：何栻
朝代：清

冰之清，不如母之心；雪之洁，不如母之节。四十年如一日。维舅与姑，不以为妇，而以为子。不从死夫，失乔得梓。呱呱者腹中，不知蛇与熊。泪斑斑欲红。震一索得之，以母兼师，寸檗尺枝。两巢一鷇，一笋两竹。断竹续竹，移花接木，棠棣之萼。上有青天，下有黄泉。知母之贤吁，嗟乎四十年。
林琴南敬师
作者：佚名
朝代：清

闽县林琴南孝廉纾六七岁时，从师读。师贫甚，炊不得米。林知之，亟归，以袜实米，满之，负以致师。师怒，谓其窃，却弗受。林归以告母，母笑曰：“若心固善，然此岂束修之礼？”即呼备，赍米一石致之塾，师乃受。
双鸾怨·和毛稚黄先生韵
作者：俞士彪
朝代：清

春漠漠。任晚风、吹乱云鬟，慵去梳掠。倚着阑干无一语，红日看看欲落。恰早有、月窥帘幕。才听杜鹃啼过，隔墙又动弦索。红酥冷了，更重温、谁同酌。虚弱浑瘦削。惜娇波血泪，丝丝都凝床角。不合当初曾咏絮，今日似伊飘泊。又何怪、柔条难托。一日千头万绪，难将旧恨忘却。待笺心事问天公，如何着。
女儿曲
作者：俞樾
朝代：清

悽悽切切，有女泣血。问女何所悲，呜咽不能说。女儿虽无父，女儿自有夫。女儿虽无母，女儿自有姑。昨日媒氏来，索彼一斛珠。今日媒氏来，索彼红罗襦。非索珠与襦，乃索郎所无。噫嘻异哉，乃索郎所无。朝亦哭，暮亦哭，朝哭暮哭，一病入骨。女儿死耳何足悲，所悲郎不知。行行且止，女儿入市。女儿非入市，曰有医在此。女儿非就医，冀郎一见耳。天假之缘，郎竟来前。郎竟来前，女儿涕泗涟涟。解妾香囊，系君衣裳。生不得入君之室，死犹得在君之旁。妾不胜大愿，愿君无伤。风萧萧，日冥冥。渊鱼深匿，林乌悲鸣。女儿行不成步，语不成声。蛩蛩距虚，负之而行。呜呼，今日何日，得君负之而行。女儿虽死，死贤于生。我闻此事，为作此诗。敬告儒林丈人，勿以苛礼责女儿。女儿之志良可悲，呜呼，女儿之志良可悲。敬告儒林丈人，勿以苛礼责女儿。
醉太平十四首
作者：俞樾
朝代：清

乘轩建牙。金张世家。五侯门第豪奢。听喧喧鼓笳。华堂日斜。朱门暮鸦。北邙华表如麻。看斑斑土花。铜山邓通。珊瑚石崇。银屏金屋春风。在瑶台几重。歌阑舞终。尊中酒空。旧时珠履无踪。掩门庭落红。燕山勒铭。云台写形。麒麟高阁标名。大将军卫青。功高谤生。菹韩醢彭。青门一叟伶仃。旧通侯邵平。名高斗山。身驰貊蛮。文章经术流传。望龙门在天。名山太寒。遗书半残。讲堂蔓草荒烟。问儿孙执鞭。春风玉珂。霓裳大罗。曲江杏宴笙歌。举贤良制科。眉庞鬓皤。文园卧疴。少年三五蹉跎。早衰残阿婆。幽并少年。烹肥击鲜。簿楼一掷金千。向倡家醉眠。头颅半斑。交游渐阑。嶙峋骏骨谁怜。老英雄抱关。欢场履綦。骚坛鼓旗。隐囊纱帽弹棋。是翩翩可儿。黄垆是非。青衫泪垂。昔年掷果风姿。到如今左思。蒹葭一方。烟霞趣长。荷衣蕙带徜徉。有先生草堂。松荒菊荒。猿亡鹤亡。后人凭吊苍凉。剩空山夕阳。金戈铁骢。腰闲角弓。男儿束发从戎。战阴山朔风。将军数穷。功高不封。沙场多少英雄。只幽磷自红。鱼租鸭租。生涯有馀。半村半郭家居。种千头木奴。田园未芜。青山未枯。柴门临水如初。问衰翁在无。居奇取盈。持筹最精。拥场十载经营。喜黄金满籯。锥刀枉争。门庭早更。横财三十炉成。铸何人姓名。蛮争触争。瓜分几城。居然风雨神京。筑郊坛九成。杞天易倾。山河废兴。南唐北汉荒陵。付农官耕耘。瑶篇玉函。真金细参。丹成鸡犬同沾。跨青鸾两三。仙踪易淹。劫灰又添。赤松桂父深潜。换唐朝吕岩。书生自怜。芸窗十年。也曾献赋金銮。奏长杨一篇。光阴走丸。前游惘然。世间万事如烟。拟空山坐禅。
醉太平十四首·其一
作者：俞樾
朝代：清

乘轩建牙。金张世家。五侯门第豪奢。听喧喧鼓笳。华堂日斜。朱门暮鸦。北邙华表如麻。看斑斑土花。
醉太平十四首·其七
作者：俞樾
朝代：清

欢场履綦。骚坛鼓旗。隐囊纱帽弹棋。是翩翩可儿。黄垆是非。青衫泪垂。昔年掷果风姿。到如今左思。
醉太平十四首·其三
作者：俞樾
朝代：清

燕山勒铭。云台写形。麒麟高阁标名。大将军卫青。功高谤生。菹韩醢彭。青门一叟伶仃。旧通侯邵平。
醉太平十四首·其九
作者：俞樾
朝代：清

金戈铁骢。腰闲角弓。男儿束发从戎。战阴山朔风。将军数穷。功高不封。沙场多少英雄。只幽磷自红。
醉太平十四首·其二
作者：俞樾
朝代：清

铜山邓通。珊瑚石崇。银屏金屋春风。在瑶台几重。歌阑舞终。尊中酒空。旧时珠履无踪。掩门庭落红。
醉太平十四首·其五
作者：俞樾
朝代：清

春风玉珂。霓裳大罗。曲江杏宴笙歌。举贤良制科。眉庞鬓皤。文园卧疴。少年三五蹉跎。早衰残阿婆。
醉太平十四首·其八
作者：俞樾
朝代：清

蒹葭一方。烟霞趣长。荷衣蕙带徜徉。有先生草堂。松荒菊荒。猿亡鹤亡。后人凭吊苍凉。剩空山夕阳。
醉太平十四首·其六
作者：俞樾
朝代：清

幽并少年。烹肥击鲜。簿楼一掷金千。向倡家醉眠。头颅半斑。交游渐阑。嶙峋骏骨谁怜。老英雄抱关。
醉太平十四首·其十
作者：俞樾
朝代：清

鱼租鸭租。生涯有馀。半村半郭家居。种千头木奴。田园未芜。青山未枯。柴门临水如初。问衰翁在无。
醉太平十四首·其十一
作者：俞樾
朝代：清

居奇取盈。持筹最精。拥场十载经营。喜黄金满籯。锥刀枉争。门庭早更。横财三十炉成。铸何人姓名。
醉太平十四首·其十三
作者：俞樾
朝代：清

瑶篇玉函。真金细参。丹成鸡犬同沾。跨青鸾两三。仙踪易淹。劫灰又添。赤松桂父深潜。换唐朝吕岩。
醉太平十四首·其十二
作者：俞樾
朝代：清

蛮争触争。瓜分几城。居然风雨神京。筑郊坛九成。杞天易倾。山河废兴。南唐北汉荒陵。付农官耕耘。
醉太平十四首·其十四
作者：俞樾
朝代：清

书生自怜。芸窗十年。也曾献赋金銮。奏长杨一篇。光阴走丸。前游惘然。世间万事如烟。拟空山坐禅。
醉太平十四首·其四
作者：俞樾
朝代：清

名高斗山。身驰貊蛮。文章经术流传。望龙门在天。名山太寒。遗书半残。讲堂蔓草荒烟。问儿孙执鞭。
同肖岩登大别山
作者：傅为霖
朝代：清

大别山，小如蚁。江汉流，一杯水。火轮一叶舟，地球九万里。日月跳双丸，古今一瞬耳。我与君，渺何许。岘山亭，泪如雨。
葛将军歌
作者：傅霖
朝代：清

将军来，人间有杀敌才。将军去，世上无擎天柱。问将军何族，武侯骨肉。问将军何名，桓侯季昆。云云霓霓，将军之旌与旂。霹霹雳雳，将军之矢与石。将军曰走，龙咆狮吼。将军曰居，鳌喘鲸呿。将军曰贼可迎，孝娥庙口水都撑。将军曰贼可逐，义妇台前山乱扑。谍者为将军喜，曰我卒皆全，将军曰天。谍者为将军危，曰我师已尽，将军曰命。剖将军拳，拳密于函。割将军舌，舌长于尺。削将军首，首可削兮灵不朽。剥将军肤，肤可剥兮血不枯。吁嗟乎！将军存，贼如鼠。将军亡，贼如虎。贼兮贼兮，尔莫谓将军不复威，尔莫谓将军不复武。十万奇兵，八面丛生将军忠。五千厉鬼，三更哭死将军恶。
秋江词
作者：储大文
朝代：清

瑶草湄，琼树杪。海客居，何缥缈？泛长江，楚天晓，木兰舟外烟波绕。江上景，山嵯峨。仙人楼迥径云过，美人帘卷秋色多。鸳鸯队队忽惊散，西风遥送采莲歌。采莲歌，怨迟暮，芙蓉花，坠江露。
樵歌
作者：允禧
朝代：清

不闻人声，但闻斧声。寂寂岩响答，丁丁飞鸟惊。得柴换酒，醉归踏月山歌清。友木石，无衰荣。白云流水自朝暮，万山漠漠烟光青。
梅花岭记
作者：全祖望
朝代：清

顺治二年乙酉四月，江都围急。督相史忠烈公知势不可为，集诸将而语之曰：“吾誓与城为殉，然仑皇中不可落于敌人之手以死，谁为我临期成此大节者？”副将军史德威慨然任之。忠烈喜曰：“吾尚未有子，汝当以同姓为吾后。吾上书太夫人，谱汝诸孙中。”
五日，城陷，忠烈拔刀自裁，诸将果争前抱持之。忠烈大呼德威，德威流涕，不能执刃，遂为诸将所拥而行。至小东门，大兵如林而至，马副使鸣騄、任太守民育及诸将刘都督肇基等皆死。忠烈乃瞠目曰：“我史阁部也。”被执至南门。和硕豫亲王以先生呼之，劝之。忠烈大骂而死。初，忠烈遗言：“我死当葬梅花岭上。”至是，德威求公之骨不可得，乃以衣冠葬之。
或曰：“城之破也，有亲见忠烈青衣乌帽，乘白马，出天宁门投江死者，未尝殒于城中也。”自有是言，大江南北遂谓忠烈未死。已而英、霍山师大起，皆托忠烈之名，仿佛陈涉之称项燕。吴中孙公兆奎以起兵不克，执至白下。经略洪承畴与之有旧，问曰：“先生在兵间，审知故扬州阁部史公果死耶，抑未死耶？”孙公答曰：“经略从北来，审知故松山殉难督师洪公果死耶，抑未死耶？”承畴大恚，急呼麾下驱出斩之。
呜呼！神仙诡诞之说，谓颜太师以兵解，文少保亦以悟大光明法蝉脱，实未尝死。不知忠义者圣贤家法，其气浩然，常留天地之间，何必出世入世之面目！神仙之说，所谓为蛇画足。即如忠烈遗骸，不可问矣，百年而后，予登岭上，与客述忠烈遗言，无不泪下如雨，想见当日围城光景，此即忠烈之面目宛然可遇，是不必问其果解脱否也，而况冒其未死之名者哉？
墓旁有丹徒钱烈女之冢，亦以乙酉在扬，凡五死而得绝，特告其父母火之，无留骨秽地，扬人葬之于此。江右王猷定、关中黄遵严、粤东屈大均为作传、铭、哀词。
顾尚有未尽表章者：予闻忠烈兄弟，自翰林可程下，尚有数人，其后皆来江都省墓。适英、霍山师败，捕得冒称忠烈者，大将发至江都，令史氏男女来认之。忠烈之第八弟已亡，其夫人年少有色，守节，亦出视之。大将艳其色，欲强娶之，夫人自裁而死。时以其出于大将之所逼也，莫敢为之表章者。
呜呼！忠烈尝恨可程在北，当易姓之间，不能仗节，出疏纠之。岂知身后乃有弟妇，以女子而踵兄公之余烈乎？梅花如雪，芳香不染。异日有作忠烈祠者，副使诸公，谅在从祀之列，当另为别室以祀夫人，附以烈女一辈也。
太常引1918
作者：况周颐
朝代：清

翩然便出软红尘。来相伴，避秦人。幽路称栖真。问能几，高花淡筠。天机栩栩，孤芳采采，卿月证前身。杯酒莫逡巡。与重话，春明旧春。
如梦令1925
作者：况周颐
朝代：清

已忍前尘如梦。犹说三生情种。妾是玉梅花，郎是绿毛幺凤。寒重。寒重。明月一窗谁共。
点绛唇1914
作者：况周颐
朝代：清

男女分科，霜红龛主原耆宿。藕香盈匊。何用参苓斸。八代文衰，和缓功谁属。医吾俗。牙签玉轴。乞借閒中读。
白蘋香·美人腹1912
作者：况周颐
朝代：清

属稿未须凤纸，兜罗稳称琼肌。宣文艳说女总师。不数便便经笥。玉抱香词惯倚。珠胎消息还疑。画眉也不合时宜。约略檀奴风味。
百字令1924
作者：况周颐
朝代：清

洞垣窥秘，审国工谲燮，功侔良相。骨抱九仙宁止半，超轶十全而上。趾美岐黄，研精难素，鸿术今无两。医吾意耳，嗣宗高矩何让。遥忆章贡循声，旌阳宅畔，种杏曾相傍。沧海一壶风雨外，著手顿教无恙。玉版方奇，青囊济普，泽共云溪样。相如多病，几回嘶骑蓬巷。
高阳台1914
作者：况周颐
朝代：清

帽影羞花，襟痕泥酒，匆匆赚却芳时。半榻书尘，相如倦极谁知。流莺莫作伤春语，替垂杨、惜起腰肢。问东风底事，残英欲坠还迟。长亭早是相思路，更和烟和雨，芳草凄其。最苦登临，如何楼阁参差。红墙便抵蓬山远，说红墙、更在天涯。倚琼箫、醉不成声，不醉休吹。
刘墉行书送蔡明远叙轴
作者：刘墉
朝代：清

既奉命于秦淮之上，又随我于邗沟之东，追攀不疲，以至邵伯南埭，始终之际，良有可称。送蔡明远叙。乙未冬日临。石菴居士。
养虎行
作者：刘家谋
朝代：清

驱虎不得，养虎何为。钩牙锯齿，投肉饲之。嗟虎抟噬本无时，投肉不足疗虎饥。居之城市非虎宜，虎岂低首甘羁縻。养虎虎不知，缚虎虎岂痴。虎将脱尔缚，食尔肉，寝尔皮。李将军死，射之者谁。虎不养人，养虎何为。
曹仁宪谨荣寿六言体
作者：刘崧
朝代：清

闻说香山九老，高年聚会同堂。自昔名□不朽，至今姓氏犹芳。惟兹夫子嗣起，足与前人并良。我辈称觞再拜，冈陵为诵一章。斯文今属斯人，天付东瀛教民。化雨及时功倍，仁风载路治淳。先生意态何远，太古须眉自真。为祝从今不老，满城桃李长春。
曹仁宪谨荣寿六言体·其一
作者：刘崧
朝代：清

闻说香山九老，高年聚会同堂。自昔名□不朽，至今姓氏犹芳。惟兹夫子嗣起，足与前人并良。我辈称觞再拜，冈陵为诵一章。
问说
作者：刘开
朝代：清

君子之学必好问。问与学，相辅而行者也。非学无以致疑，非问无以广识；好学而不勤问，非真能好学者也。理明矣，而或不达于事；识其大矣，而或不知其细，舍问，其奚决焉？
贤于己者，问焉以破其疑，所谓“就有道而正”也。不如己者，问焉以求一得，所谓“以能问于不能，以多问于寡”也。等于己者，问焉以资切磋，所谓交相问难，审问而明辨之也。《书》不云乎？“好问则裕。”孟子论：“求放心”，而并称曰“学问之道”，学即继以问也。子思言“尊德性”，而归于“道问学”，问且先于学也。
古之人虚中乐善，不择事而问焉，不择人而问焉，取其有益于身而已。是故狂夫之言，圣人择之，刍荛之微，先民询之，舜以天子而询于匹夫，以大知而察及迩言，非苟为谦，诚取善之弘也。三代而下，有学而无问，朋友之交，至于劝善规过足矣，其以义理相咨访，孜孜焉唯进修是急，未之多见也，况流俗乎？
是己而非人，俗之同病。学有未达，强以为知；理有未安，妄以臆度。如是，则终身几无可问之事。贤于己者，忌之而不愿问焉；不如己者，轻之而不屑问焉；等于己者，狎xiá之而不甘问焉，如是，则天下几无可问之人。人不足服矣，事无可疑矣，此唯师心自用耳。夫自用，其小者也；自知其陋而谨护其失，宁使学终不进，不欲虚以下人，此为害于心术者大，而蹈之者常十之八九。
不然，则所问非所学焉：询天下之异文鄙事以快言论；甚且心之所已明者，问之人以试其能，事之至难解者，问之人以穷其短。而非是者，虽有切于身心性命之事，可以收取善之益，求一屈己焉而不可得也。嗟乎！学之所以不能几于古者，非此之由乎？
且夫不好问者，由心不能虚也；心之不虚，由好学之不诚也。亦非不潜心专力之敌，其学非古人之学，其好亦非古人之好也，不能问宜也。
智者千虑，必有一失。圣人所不知，未必不为愚人之所知也；愚人之所能，未必非圣人之所不能也。理无专在，而学无止境也，然则问可少耶？《周礼》，外朝以询万民，国之政事尚问及庶人，是故贵可以问贱，贤可以问不肖，而老可以问幼，唯道之所成而已矣。
孔文子不耻下问，夫子贤之。古人以问为美德，而并不见其有可耻也，后之君子反争以问为耻，然则古人所深耻者，后世且行之而不以为耻者多矣，悲夫！
百字令月夜过七里滩
作者：厉鹗
朝代：清

秋光今夜，向桐江，为写当年高躅。风露皆非人世有，自坐船头吹竹。万籁生山，一星在水，鹤梦疑重续。孥音遥去，西卢渔父初宿。心忆汐社沉埋，清狂不见，使我形容独。寂寂冷萤三四点，穿过前湾茅屋。林净藏烟，峰危限月，帆影摇空绿。随风飘荡，白云还卧深谷。
渔歌子二首
作者：史惟圆
朝代：清

急风吹，惊涛起。扁舟稳住烟波里。酒初甜，鱼正美。几度斜阳逝水。好西湖，应无比。藕花菱蔓牵船尾。妇莫愁，儿莫喜。卧看暮山凝紫。冻云凝，飞霰下。披蓑江上收纶罢。洒篷窗，迷草舍。人语炊烟初夜。望寒林，都似画。一枝瘦竹偏宜写。醉欹眠，相枕籍。又送塞鸿归也。
渔歌子二首·其一
作者：史惟圆
朝代：清

急风吹，惊涛起。扁舟稳住烟波里。酒初甜，鱼正美。几度斜阳逝水。好西湖，应无比。藕花菱蔓牵船尾。妇莫愁，儿莫喜。卧看暮山凝紫。
渔歌子二首·其二
作者：史惟圆
朝代：清

冻云凝，飞霰下。披蓑江上收纶罢。洒篷窗，迷草舍。人语炊烟初夜。望寒林，都似画。一枝瘦竹偏宜写。醉欹眠，相枕籍。又送塞鸿归也。
一萼红五首
作者：史承谦
朝代：清

忒相思，悔明珠未斛，夙愿杳难酬。捐佩人归，浣纱溪远，谁怜枉自凝眸。望天外、朱楼无数，不知他、住在几重楼。锦字难传，金钱空卜，好梦都休。迢递水程山驿，奈加餐信杳，频忆温柔。酒醒香残，霜寒月淡，更添多少新愁。都是闲言闲语，却教人、终日锁眉头。料得带围宽后，减尽风流。漾秋晴，又黄花将绽，未拟擘吟笺。白袷才收，青衫欲湿，狂奴风调谁怜。还记得、分题椒壁，到而今、刚剩墨痕鲜。亚字城西，赤阑桥畔，前度流连。已分穷愁潦倒，只听歌夜泣，中酒朝眠。不解弹棋，时闻擪笛，暗中催度华年。更指点、枝娘柳下，惹几番、帽影夕阳边。应是燕台句好，让尔先传。荡帘钩，又东风吹到，江国十年愁。梦冷吴云，魂消楚水，凭栏心事悠悠。何处春帆一叶，破轻烟、伊轧橹声柔。旧雨难忘，客怀无赖，往事都休。遥怜乡园此际，正灯繁城曲，梅压溪头。细簇蛾儿，慢抛骰子，飞扬几度欢游。谁为我、停杯无语，寄相思、云梦泽南州。盼煞缄题锦字，一诉绸缪。楚江边。旧苔痕玉座，灵迹自何年？香冷虚坛，尘生宝靥，千秋难释烦冤。指芳丛、飘残清泪，为一生、颜色误蝉娟。恩怨前期，兴亡闲梦，回首凄然。似此伤心能几？叹诗人一例，轻薄流传。雨飒云昏，无言有恨，凭栏罢鼓神弦。更休题、章台何处，伴湘波、花木暗啼鹃。惆怅明珠翠羽，断础荒烟。响飕飕。正萧萧飒飒，落叶满荒沟。篱菊初黄，囊萸剩紫，流光佳处谁酬。且莫叹、生涯潦落，问而今、何计赏清秋。乌帽全欹，银蟾流照，难遣牢愁。见说芙蓉湖畔，有霜鳞雪脍，举网能收。此际商量，无如螯健，来佐新篘。急唤取、酒徒几辈，听鸣姜、先已展眉头。但得拍浮已足，聊羡封侯。
一萼红五首 其四 桃花夫人庙
作者：史承谦
朝代：清

楚江边。旧苔痕玉座，灵迹自何年？香冷虚坛，尘生宝靥，千秋难释烦冤。指芳丛、飘残清泪，为一生、颜色误蝉娟。恩怨前期，兴亡闲梦，回首凄然。似此伤心能几？叹诗人一例，轻薄流传。雨飒云昏，无言有恨，凭栏罢鼓神弦。更休题、章台何处，伴湘波、花木暗啼鹃。惆怅明珠翠羽，断础荒烟。
一萼红五首·其一
作者：史承谦
朝代：清

忒相思，悔明珠未斛，夙愿杳难酬。捐佩人归，浣纱溪远，谁怜枉自凝眸。望天外、朱楼无数，不知他、住在几重楼。锦字难传，金钱空卜，好梦都休。迢递水程山驿，奈加餐信杳，频忆温柔。酒醒香残，霜寒月淡，更添多少新愁。都是闲言闲语，却教人、终日锁眉头。料得带围宽后，减尽风流。
一萼红五首·其三
作者：史承谦
朝代：清

荡帘钩，又东风吹到，江国十年愁。梦冷吴云，魂消楚水，凭栏心事悠悠。何处春帆一叶，破轻烟、伊轧橹声柔。旧雨难忘，客怀无赖，往事都休。遥怜乡园此际，正灯繁城曲，梅压溪头。细簇蛾儿，慢抛骰子，飞扬几度欢游。谁为我、停杯无语，寄相思、云梦泽南州。盼煞缄题锦字，一诉绸缪。
一萼红五首·其二
作者：史承谦
朝代：清

漾秋晴，又黄花将绽，未拟擘吟笺。白袷才收，青衫欲湿，狂奴风调谁怜。还记得、分题椒壁，到而今、刚剩墨痕鲜。亚字城西，赤阑桥畔，前度流连。已分穷愁潦倒，只听歌夜泣，中酒朝眠。不解弹棋，时闻擪笛，暗中催度华年。更指点、枝娘柳下，惹几番、帽影夕阳边。应是燕台句好，让尔先传。
一萼红五首·其五
作者：史承谦
朝代：清

响飕飕。正萧萧飒飒，落叶满荒沟。篱菊初黄，囊萸剩紫，流光佳处谁酬。且莫叹、生涯潦落，问而今、何计赏清秋。乌帽全欹，银蟾流照，难遣牢愁。见说芙蓉湖畔，有霜鳞雪脍，举网能收。此际商量，无如螯健，来佐新篘。急唤取、酒徒几辈，听鸣姜、先已展眉头。但得拍浮已足，聊羡封侯。
临江仙三首·其三
作者：史承谦
朝代：清

云阁乍垂珠箔，霜林已绽金丸。从今应不试轻纨。纤罗才覆额，风景又初寒。暗忆年时踪迹，几番离合无端。心香犹在未消残。瞥来闲处见，眠去梦中看。
凤凰台上忆吹箫四首
作者：史承谦
朝代：清

两小曾逢，三生私订，当年早逗情芽。记玲珑窗户，宛转纹纱。有分琉璃匣畔，同心绾、斗叶拈花。何应便，轻孤鸾镜，却驾钿车。堪磋。意中人远，想天寒翠袖，金屋徒夸。叹依依别梦，知向谁家？休恨寻春较晚，伤心处、不在天涯。难忘是，春山眉抚，香若才华。钗影横金，眉痕却月，千年犹剩余春。宛洛波踪迹，星月前身。好是风流端正，停匀处、细认双文。曾经赚，诗篇纪事，狂杀元稹。情人。春风省识，想断红双脸，端合消魂。仗丹青妙手，勾出行云。只我凄凉江馆，花茵畔、默坐伤神。遗徽在，画图才展，便唤真真。莺唤清游，蝶萦新梦，秦淮春事堪怜。恰江东才子，初驻吟鞯。剩有南朝芳草，斜阳外、依旧芊芊。伤心处，临春结绮，都付荒烟。嫣然。搓酥滴粉，把双声叠犯，谱向尊前。算休推兰畹，那让屯田。只我年来憔悴，新词句、不上银笺。应输与、风流任昉，孤韵么弦。连理交枝，双鹣比翼，无端忽堕微霜。叹冰心玉映，名重帷房。第一人间模范，推柔令、欢奉尊嫜。还赢得，亭前琼树，茁秀含芳。明妆。自然俨雅，想旧时王谢，结佩鸣珰。只青天碧海，此恨茫茫。我亦年来憔悴，看遗挂、一样神伤。相怜处，春花秋月，共尔沾裳。
凤凰台上忆吹箫四首·其一
作者：史承谦
朝代：清

两小曾逢，三生私订，当年早逗情芽。记玲珑窗户，宛转纹纱。有分琉璃匣畔，同心绾、斗叶拈花。何应便，轻孤鸾镜，却驾钿车。堪磋。意中人远，想天寒翠袖，金屋徒夸。叹依依别梦，知向谁家？休恨寻春较晚，伤心处、不在天涯。难忘是，春山眉抚，香若才华。
凤凰台上忆吹箫四首·其三
作者：史承谦
朝代：清

莺唤清游，蝶萦新梦，秦淮春事堪怜。恰江东才子，初驻吟鞯。剩有南朝芳草，斜阳外、依旧芊芊。伤心处，临春结绮，都付荒烟。嫣然。搓酥滴粉，把双声叠犯，谱向尊前。算休推兰畹，那让屯田。只我年来憔悴，新词句、不上银笺。应输与、风流任昉，孤韵么弦。
凤凰台上忆吹箫四首·其二
作者：史承谦
朝代：清

钗影横金，眉痕却月，千年犹剩余春。宛洛波踪迹，星月前身。好是风流端正，停匀处、细认双文。曾经赚，诗篇纪事，狂杀元稹。情人。春风省识，想断红双脸，端合消魂。仗丹青妙手，勾出行云。只我凄凉江馆，花茵畔、默坐伤神。遗徽在，画图才展，便唤真真。
凤凰台上忆吹箫四首·其四
作者：史承谦
朝代：清

连理交枝，双鹣比翼，无端忽堕微霜。叹冰心玉映，名重帷房。第一人间模范，推柔令、欢奉尊嫜。还赢得，亭前琼树，茁秀含芳。明妆。自然俨雅，想旧时王谢，结佩鸣珰。只青天碧海，此恨茫茫。我亦年来憔悴，看遗挂、一样神伤。相怜处，春花秋月，共尔沾裳。
卖花声二首
作者：史承谦
朝代：清

独自掩屏山，香冷人间。东风应不惜花残。片片玉鳞飞尽也，楼上春寒。疏影惯贪看，折下难拚。笛声休遣近栏干。知有一番零落恨，空护苔湾。谁似武林城，烟景初晴。一湾螺黛掠波轻。想得西湖湖畔路，春水方生。细柳最盈盈，眉眼分明。画船唤酒六桥行。定有嬉春红袖女，低按秦筝。
卖花声二首·其一
作者：史承谦
朝代：清

独自掩屏山，香冷人间。东风应不惜花残。片片玉鳞飞尽也，楼上春寒。疏影惯贪看，折下难拚。笛声休遣近栏干。知有一番零落恨，空护苔湾。
卖花声二首·其二
作者：史承谦
朝代：清

谁似武林城，烟景初晴。一湾螺黛掠波轻。想得西湖湖畔路，春水方生。细柳最盈盈，眉眼分明。画船唤酒六桥行。定有嬉春红袖女，低按秦筝。
台城路四首
作者：史承谦
朝代：清

江南五月寒如许，惊心又移芳序。梅子初黄，冰荷渐展，倦客谁题纨素。薰笼频贮。但镇日、惟消水沉烟缕。重试春衣，如今那是旧情绪。莺声尚留深树。笑耽诗殢酒，懒寻青羽。润遍红绢，香消珠络，转忆萧娘眉妩。层楼凝伫。挨不到黄昏，便添凄楚。暮霭沉沉，远天都是雨。槐花忽送潇潇雨，轻装又来长道。水咽青溪，苔荒露井，故国最伤怀抱。登临倦了。只一点愁心，尚留芳草。斗酒新丰，而今惭愧说年少。何应重过小驻，看红阑碧浪，眉影如扫。潘鬓经秋，沈腰非故，应笑吟情渐杳。柔丝细袅。是几度西风，几番残照。司马金城，剧怜憔悴早。一从律管灰飞后，月痕又圆过五。可怪湘累，魂依故国，遗俗尚沿三楚。休夸绣虎。算绝代骚人，情丝一缕。幽怨难胜，漫言今日是重午。流光真觉弹指，苦萦怀琐事，莫伤千古。碧玉堂东，宝钗楼下，多少惊心词句。前欢几度。记黍冷蒲香，眼波横处。薄醉凭栏，戏抛珠络鼓。碧云一抹斜阳外，楼头尚余秋意。拄颊微吟，垂帘静坐，领略乾坤清气。壮怀难已。只猿鹤多情，莼鲈饶味。是处勾留，溪山总在画图里。相逢且谋一醉，笑投书北阙，久知非计。淡淡芦花，垂垂菊蕊，为问同心有几？商歌漫倚。又风紧林梢，月生眉际。城上乌啼，酒阑离绪起。
台城路四首 其四 同玉函饮南楼时伊将有海上之行即和其韵
作者：史承谦
朝代：清

碧云一抹斜阳外，楼头尚余秋意。拄颊微吟，垂帘静坐，领略乾坤清气。壮怀难已。只猿鹤多情，莼鲈饶味。是处勾留，溪山总在画图里。相逢且谋一醉，笑投书北阙，久知非计。淡淡芦花，垂垂菊蕊，为问同心有几？商歌漫倚。又风紧林梢，月生眉际。城上乌啼，酒阑离绪起。
台城路四首·其一
作者：史承谦
朝代：清

江南五月寒如许，惊心又移芳序。梅子初黄，冰荷渐展，倦客谁题纨素。薰笼频贮。但镇日、惟消水沉烟缕。重试春衣，如今那是旧情绪。莺声尚留深树。笑耽诗殢酒，懒寻青羽。润遍红绢，香消珠络，转忆萧娘眉妩。层楼凝伫。挨不到黄昏，便添凄楚。暮霭沉沉，远天都是雨。
台城路四首·其三
作者：史承谦
朝代：清

一从律管灰飞后，月痕又圆过五。可怪湘累，魂依故国，遗俗尚沿三楚。休夸绣虎。算绝代骚人，情丝一缕。幽怨难胜，漫言今日是重午。流光真觉弹指，苦萦怀琐事，莫伤千古。碧玉堂东，宝钗楼下，多少惊心词句。前欢几度。记黍冷蒲香，眼波横处。薄醉凭栏，戏抛珠络鼓。
台城路四首·其二
作者：史承谦
朝代：清

槐花忽送潇潇雨，轻装又来长道。水咽青溪，苔荒露井，故国最伤怀抱。登临倦了。只一点愁心，尚留芳草。斗酒新丰，而今惭愧说年少。何应重过小驻，看红阑碧浪，眉影如扫。潘鬓经秋，沈腰非故，应笑吟情渐杳。柔丝细袅。是几度西风，几番残照。司马金城，剧怜憔悴早。
更漏子九首
作者：史承谦
朝代：清

酿新秋，消剩暑，几卸藕花凉雨。风乍紧，叶初零，蝉声也暂停。水铺罗，山拥髻，又露一痕晴意。临曲岸，上层台，夕阳依旧来。脱春衫，拈画扇，重唤年时酒伴。疏密坐，浅深杯，绿阴亭上来。叶初圆，花已谢，不是禁烟时也。抛杏子，摘樱桃，可怜春已消。漾残红，飘落絮，三叠骊歌催去。空索酒，倦听莺，蕉衫马上行。宝鸡鸣，甘泉涌，多少长亭客梦。关塞远，道途难，秦筝续续弹。扫眉长，匀面浅，束素宫腰曾见。珠阁外，粉廊边，匆匆又一年。漾春愁，飘暗麝，碧玉何曾偷嫁。消息断，梦魂通，封题锦字中。倦研朱，思蜡屐，帘外远山横碧。风日好，闭门难，秋寻指顾间。倚双林，听万籁，又见花开金界。萧寺近，暮云凉，回舟一水香。扇罗轻，筠簟冷，记得碧梧金井。弹暗粉，摘凉花，缃裙一道斜。袅炉烟，匀绣缬，料是薄妆时节。华月照，绿尊空。今宵愁杀侬。月如冰，衾似铁，忽近上元飞雪。挑菜缓，踏灯难，春来重叠寒。爱调筝，频绾髻，莫便重门深闭。罗袖薄，夜窗虚，黄昏有约无？阁东西，窗向背，宛宛黛痕相对。浓泼翠，淡和烟，春来殊可怜。嫩寒多，轻暖未，取次卖饧天气。一朵秀，数峰明，丹青画不成。泬寥天，干净土，此是江南何处。风送雁，笛呼牛，村村红树秋。短长亭，深浅坞，中有行人来去。烟月上，酒帘斜，渔湾三两家。
更漏子九首·其一
作者：史承谦
朝代：清

酿新秋，消剩暑，几卸藕花凉雨。风乍紧，叶初零，蝉声也暂停。水铺罗，山拥髻，又露一痕晴意。临曲岸，上层台，夕阳依旧来。
更漏子九首·其七
作者：史承谦
朝代：清

月如冰，衾似铁，忽近上元飞雪。挑菜缓，踏灯难，春来重叠寒。爱调筝，频绾髻，莫便重门深闭。罗袖薄，夜窗虚，黄昏有约无？
更漏子九首·其三
作者：史承谦
朝代：清

漾残红，飘落絮，三叠骊歌催去。空索酒，倦听莺，蕉衫马上行。宝鸡鸣，甘泉涌，多少长亭客梦。关塞远，道途难，秦筝续续弹。
更漏子九首·其九
作者：史承谦
朝代：清

泬寥天，干净土，此是江南何处。风送雁，笛呼牛，村村红树秋。短长亭，深浅坞，中有行人来去。烟月上，酒帘斜，渔湾三两家。
更漏子九首·其二
作者：史承谦
朝代：清

脱春衫，拈画扇，重唤年时酒伴。疏密坐，浅深杯，绿阴亭上来。叶初圆，花已谢，不是禁烟时也。抛杏子，摘樱桃，可怜春已消。
更漏子九首·其五
作者：史承谦
朝代：清

倦研朱，思蜡屐，帘外远山横碧。风日好，闭门难，秋寻指顾间。倚双林，听万籁，又见花开金界。萧寺近，暮云凉，回舟一水香。
更漏子九首·其八
作者：史承谦
朝代：清

阁东西，窗向背，宛宛黛痕相对。浓泼翠，淡和烟，春来殊可怜。嫩寒多，轻暖未，取次卖饧天气。一朵秀，数峰明，丹青画不成。
更漏子九首·其六
作者：史承谦
朝代：清

扇罗轻，筠簟冷，记得碧梧金井。弹暗粉，摘凉花，缃裙一道斜。袅炉烟，匀绣缬，料是薄妆时节。华月照，绿尊空。今宵愁杀侬。
更漏子九首·其四
作者：史承谦
朝代：清

扫眉长，匀面浅，束素宫腰曾见。珠阁外，粉廊边，匆匆又一年。漾春愁，飘暗麝，碧玉何曾偷嫁。消息断，梦魂通，封题锦字中。
月底修箫谱二首
作者：史承谦
朝代：清

径萦回，山荦确，何处逗红萼？东野穷愁，位置在云壑。多应想像芳游，闲中设色。聊快意，玉鞭金络。恍如昨。几回把酒论交，萍梗共漂泊。太息匆匆，丁令已成鹤。如今闻笛伤心，看花惹恨，只沉痛，斯人难作。趁新晴，闲命屐，偶把竹扉叩。满目荒凉，蟏网蔽虚牖。可怜琴几无存，画屏空掩，谁复更、招呼携酒。步苔甃。一任树古池平，苍鼠避人走。班驳屈梅，几点冷香逗。应须九九寒消，三三径暖，怕还有、花枝红透。
月底修箫谱二首·其一
作者：史承谦
朝代：清

径萦回，山荦确，何处逗红萼？东野穷愁，位置在云壑。多应想像芳游，闲中设色。聊快意，玉鞭金络。恍如昨。几回把酒论交，萍梗共漂泊。太息匆匆，丁令已成鹤。如今闻笛伤心，看花惹恨，只沉痛，斯人难作。
木兰花慢四首
作者：史承谦
朝代：清

记华灯飐影，惊刬地、暗尘收。想乍冷笙歌，闲抛彩胜，倦倚箜篌。罗帱。梦魂牢锁，再难寻、拜月小红楼。只是凄凉独醉，从教冷落欢游。凝眸。空盼旧鸳俦，忍更负温柔。怕梅粉飘残，兰痕吹醒，一倍春愁。知否满襟风月，被燕猜、莺妒等闲休。辜负扫眉才子，远山别样风流。未消人日酒，早一棹，唤青油。渐娴娜东风，轻圆灯影，吴市春稠。清游娜如山下，听萧萧、香雪落行舟。宛转藤湾曲港，微茫椒壁红楼。凝眸。指点近罗浮，冷处更夷犹。见淡淡斜阳，飞飞翠羽，渺渺明流。回头玉妃千万，只无言、暗与结诗愁。休便频吹横笛，等闲惊起群鸥。华灯犹未试，挥手去，指修门。算分携几载，追欢几日，又逐征尘。销魂长途歇马，恰盈盈、柳眼渐窥春。应悔轻随计吏，翻教辜负芳尊。纷纭。身世那堪论，容易怅离群。笑栖迟沦落，身将隐矣，种橘深村。输君暂持手版，趁明时、弹指便青云。南浦漫伤行色，北山休诵移文。问荷香桂子，都零落，断桥东。看浅淡烟波，斜阳冉冉，枫桕初浓。迷濛冶游渐杳，正酒旗、歌扇寂寥中。只有楼台金碧，遮他南北高峰。芳踪。想像骤花骢，多少玉珑璁。奈露点霜痕，几番洗尽，腻粉游红。芙蓉剩千万朵，倚新妆、低飐鲤鱼风。绝似谢娘眉妩，镜边初试轻容。
木兰花慢四首·其一
作者：史承谦
朝代：清

记华灯飐影，惊刬地、暗尘收。想乍冷笙歌，闲抛彩胜，倦倚箜篌。罗帱。梦魂牢锁，再难寻、拜月小红楼。只是凄凉独醉，从教冷落欢游。凝眸。空盼旧鸳俦，忍更负温柔。怕梅粉飘残，兰痕吹醒，一倍春愁。知否满襟风月，被燕猜、莺妒等闲休。辜负扫眉才子，远山别样风流。
木兰花慢四首·其三
作者：史承谦
朝代：清

华灯犹未试，挥手去，指修门。算分携几载，追欢几日，又逐征尘。销魂长途歇马，恰盈盈、柳眼渐窥春。应悔轻随计吏，翻教辜负芳尊。纷纭。身世那堪论，容易怅离群。笑栖迟沦落，身将隐矣，种橘深村。输君暂持手版，趁明时、弹指便青云。南浦漫伤行色，北山休诵移文。
木兰花慢四首·其二
作者：史承谦
朝代：清

未消人日酒，早一棹，唤青油。渐娴娜东风，轻圆灯影，吴市春稠。清游娜如山下，听萧萧、香雪落行舟。宛转藤湾曲港，微茫椒壁红楼。凝眸。指点近罗浮，冷处更夷犹。见淡淡斜阳，飞飞翠羽，渺渺明流。回头玉妃千万，只无言、暗与结诗愁。休便频吹横笛，等闲惊起群鸥。
木兰花慢四首·其四
作者：史承谦
朝代：清

问荷香桂子，都零落，断桥东。看浅淡烟波，斜阳冉冉，枫桕初浓。迷濛冶游渐杳，正酒旗、歌扇寂寥中。只有楼台金碧，遮他南北高峰。芳踪。想像骤花骢，多少玉珑璁。奈露点霜痕，几番洗尽，腻粉游红。芙蓉剩千万朵，倚新妆、低飐鲤鱼风。绝似谢娘眉妩，镜边初试轻容。
柳梢青三首
作者：史承谦
朝代：清

乍整云翘。黏鸡宴罢，重见风标。偷眼形相，眉如月好，人入春娇。相思暮暮朝朝。知惩日、相思便消。怊怅萧郎，空教望断，珠襻香腰。墙角春浓。枝头袅袅，掩映帘拢。带剩斜阳，渲过丝雨，受足东风。几回行遍花丛。问上苑、何时袖笼？绕树微吟，莫将宫体，轻怨残红。费尽端相，春风鬓影，秋雨罗裳。薄醉难胜，轻寒易怯，懊恼柔肠。墙东只有王昌。认屧响、依稀画廊。有月阑干，无人庭院，多少思量。
柳梢青三首·其一
作者：史承谦
朝代：清

乍整云翘。黏鸡宴罢，重见风标。偷眼形相，眉如月好，人入春娇。相思暮暮朝朝。知惩日、相思便消。怊怅萧郎，空教望断，珠襻香腰。
柳梢青三首·其三
作者：史承谦
朝代：清

费尽端相，春风鬓影，秋雨罗裳。薄醉难胜，轻寒易怯，懊恼柔肠。墙东只有王昌。认屧响、依稀画廊。有月阑干，无人庭院，多少思量。
柳梢青三首·其二
作者：史承谦
朝代：清

墙角春浓。枝头袅袅，掩映帘拢。带剩斜阳，渲过丝雨，受足东风。几回行遍花丛。问上苑、何时袖笼？绕树微吟，莫将宫体，轻怨残红。
沁园春七首
作者：史承谦
朝代：清

几许沉吟，欢丛回首，无端暗惊。叹梦托行云，芳音不寄。心如棋局，深恨难平。鸳牒曾求，鸩媒何易，消渴文园病易成。休追忆，向芝田携手，洛浦同行。当初着眼分明，撇不下、卿卿一种情。想银屏深处，卷帘招燕。药阑西畔，斜日闻莺。伤别伤春，泪花飘冷，无分相看过一生。伤怀抱，问何时花底，啮臂深盟。太息骚坛，几经消歇，凭谁主持。算样香人去，吟情未老。流花集在，秀句堪师。衣惹炉香，才夸宫体，归梦莼鲈肯后时。因风便，为江东耆旧，频系相思。曾闻花雨填词，定不愧、当年杜牧之。问阻风中酒，心情何似。薰香摘艳，怀抱谁知。莫讶年来，玉颜非昔，禅榻茶烟漾鬓丝。知何日，共半楼烟雨，相对论诗。拂槛凭襟，郁律愁怀，何当少舒。笑小时嬉戏，空传击剑，壮心潦倒，谁复题车。椒壁留诗，琼筵被酒，十载轻狂鬓已疏。如今却，向僧廊唤饭，佛火摊书。将毋吾道非欤，便抽管、何心著子虚。算不关文字，休耽慧业。早知穷达，好赋闲居。雨笠风篷，纶竿铁笛，合住烟溪作钓徒。消长日，爱青山斌媚，一枕华胥。几许牢愁，痛饮狂歌，霜华暗侵。叹峥嵘岁序，谁为起舞，凄凉花月，我自哀吟。蛩駏情深，鸡虫齿冷，对汝青衫泪不禁。真堪消，问文章何事，已误而今。眼前空觅知音，笑囊橐、都无卖赋金。想关河历历，南船北马，恩仇琐琐，西缶东琴。把钓双溪，携筇五岳，十载无人识此心。春江畔，唤扁舟又去，何处题襟。檐角冰垂，炙酒为欢，送君远行。记小时携手，柳边花外，年来商略，蟹志鱼经。时命乖违，男儿濩落，不觉相看鬓已星。空赢得，说孟郊东野，竟以诗鸣。何妨蛮府垂缨，看自古、卑栖讵损名？笑与吾酬答，南州孺子，预人家国，东海萧生。茸帽冲寒，金貂压雪，驱马前过右北平。风沙远，向江南回首，袅袅离情。寒雨凄凄，叶响空阶，闻来怆神。看东篱种菊，含香乍吐，小山丛桂，零蕊犹新。暗想杨州，红霞一抹，定子当筵别是春。游情倦，叹青袍似草，泪湿罗巾。谁怜心事因循，奈十载、奔驰误隐沦。剩风烟好在，杜樊川句，文章浪掷，孟浩然身。岁月堂堂，声华寂寂，邓禹年来解笑人。凭传语，待五湖西去，把钓垂纶。又度芳时，诗卷慵开，那堪病中。想碧虚垂钓，一湾明镜，白云招隐，几朵芙蓉。随意滋兰，还思种橘，十载青春不负公。还应悔，纵碎琴奚益，觅句徒工。休教更听歌钟，怕已作、花前鹤发翁。恁匆匆过耳，无情鹒蟀，劳劳阅世，百感鸡虫。我欲临风，横吹长笛，喷出胸头恨万重。谁能识，看菰芦光怪，有气如虹。
沁园春七首·其一
作者：史承谦
朝代：清

几许沉吟，欢丛回首，无端暗惊。叹梦托行云，芳音不寄。心如棋局，深恨难平。鸳牒曾求，鸩媒何易，消渴文园病易成。休追忆，向芝田携手，洛浦同行。当初着眼分明，撇不下、卿卿一种情。想银屏深处，卷帘招燕。药阑西畔，斜日闻莺。伤别伤春，泪花飘冷，无分相看过一生。伤怀抱，问何时花底，啮臂深盟。
沁园春七首·其七
作者：史承谦
朝代：清

又度芳时，诗卷慵开，那堪病中。想碧虚垂钓，一湾明镜，白云招隐，几朵芙蓉。随意滋兰，还思种橘，十载青春不负公。还应悔，纵碎琴奚益，觅句徒工。休教更听歌钟，怕已作、花前鹤发翁。恁匆匆过耳，无情鹒蟀，劳劳阅世，百感鸡虫。我欲临风，横吹长笛，喷出胸头恨万重。谁能识，看菰芦光怪，有气如虹。
沁园春七首·其三
作者：史承谦
朝代：清

拂槛凭襟，郁律愁怀，何当少舒。笑小时嬉戏，空传击剑，壮心潦倒，谁复题车。椒壁留诗，琼筵被酒，十载轻狂鬓已疏。如今却，向僧廊唤饭，佛火摊书。将毋吾道非欤，便抽管、何心著子虚。算不关文字，休耽慧业。早知穷达，好赋闲居。雨笠风篷，纶竿铁笛，合住烟溪作钓徒。消长日，爱青山斌媚，一枕华胥。
沁园春七首·其二
作者：史承谦
朝代：清

太息骚坛，几经消歇，凭谁主持。算样香人去，吟情未老。流花集在，秀句堪师。衣惹炉香，才夸宫体，归梦莼鲈肯后时。因风便，为江东耆旧，频系相思。曾闻花雨填词，定不愧、当年杜牧之。问阻风中酒，心情何似。薰香摘艳，怀抱谁知。莫讶年来，玉颜非昔，禅榻茶烟漾鬓丝。知何日，共半楼烟雨，相对论诗。
沁园春七首·其五
作者：史承谦
朝代：清

檐角冰垂，炙酒为欢，送君远行。记小时携手，柳边花外，年来商略，蟹志鱼经。时命乖违，男儿濩落，不觉相看鬓已星。空赢得，说孟郊东野，竟以诗鸣。何妨蛮府垂缨，看自古、卑栖讵损名？笑与吾酬答，南州孺子，预人家国，东海萧生。茸帽冲寒，金貂压雪，驱马前过右北平。风沙远，向江南回首，袅袅离情。
沁园春七首·其六
作者：史承谦
朝代：清

寒雨凄凄，叶响空阶，闻来怆神。看东篱种菊，含香乍吐，小山丛桂，零蕊犹新。暗想杨州，红霞一抹，定子当筵别是春。游情倦，叹青袍似草，泪湿罗巾。谁怜心事因循，奈十载、奔驰误隐沦。剩风烟好在，杜樊川句，文章浪掷，孟浩然身。岁月堂堂，声华寂寂，邓禹年来解笑人。凭传语，待五湖西去，把钓垂纶。
沁园春七首·其四
作者：史承谦
朝代：清

几许牢愁，痛饮狂歌，霜华暗侵。叹峥嵘岁序，谁为起舞，凄凉花月，我自哀吟。蛩駏情深，鸡虫齿冷，对汝青衫泪不禁。真堪消，问文章何事，已误而今。眼前空觅知音，笑囊橐、都无卖赋金。想关河历历，南船北马，恩仇琐琐，西缶东琴。把钓双溪，携筇五岳，十载无人识此心。春江畔，唤扁舟又去，何处题襟。
清平乐五首
作者：史承谦
朝代：清

绿阴如许，容易添愁绪。一两三番花外雨，弹指春归何处。昨宵一枕春酲，分明重见倾城。惊破晓窗残梦，从今不听莺声。南田画卷，幅幅开生面。落墨无多工点染，合上仰家纨扇。临摹讵减关穜，崔徐花朵玲珑。坐对流泉古树，怜他艳草秋虫。轻寒浅醉，宛转伤离思。一半浓阴初着地，情事凄凉如水。音书犹未开缄，门前送到春帆。多少明珠翠羽，输伊薄袖单衫。金风乍起，池馆清如水。一雨更添秋气味，半臂薄罗初试。良辰几度衔杯，年时诗卷重开。招手凌波仙子，皈依金粟如来。韶光已去，费却风和雨。换了单衣凉几许，且向绿阴深处。樱桃梅豆初圆，拈来一笑生怜。只有清和风物，朝朝簸弄芳妍。
清平乐五首·其一
作者：史承谦
朝代：清

绿阴如许，容易添愁绪。一两三番花外雨，弹指春归何处。昨宵一枕春酲，分明重见倾城。惊破晓窗残梦，从今不听莺声。
清平乐五首·其三
作者：史承谦
朝代：清

轻寒浅醉，宛转伤离思。一半浓阴初着地，情事凄凉如水。音书犹未开缄，门前送到春帆。多少明珠翠羽，输伊薄袖单衫。
清平乐五首·其二
作者：史承谦
朝代：清

南田画卷，幅幅开生面。落墨无多工点染，合上仰家纨扇。临摹讵减关穜，崔徐花朵玲珑。坐对流泉古树，怜他艳草秋虫。
清平乐五首·其五
作者：史承谦
朝代：清

韶光已去，费却风和雨。换了单衣凉几许，且向绿阴深处。樱桃梅豆初圆，拈来一笑生怜。只有清和风物，朝朝簸弄芳妍。
清平乐五首·其四
作者：史承谦
朝代：清

金风乍起，池馆清如水。一雨更添秋气味，半臂薄罗初试。良辰几度衔杯，年时诗卷重开。招手凌波仙子，皈依金粟如来。
满庭芳五首
作者：史承谦
朝代：清

雾盎移根，风廊分种，几枝浅露嫣然。周遮嫩叶，围住碧云鲜。又是梅黄时候，闲阶畔、香到帘前。思量起，同心名字，小摘晚凉天。欹斜添鬓畔，爱他清绝，好伴闲眠。便夜深花气，梦醒犹怜。一种撩人风韵，还应许、莱莉齐肩。斜桥外，薰风几日，吹到小吴船。约采金英，欲携红袖，无端惜别匆匆。鞭丝帽影，肠断短亭东。几夜霜清露冷，秋林色、已作深红。闲商略、旧题诗处，何日碧纱笼。堪悲身世苦，才华如许，也叹文穷。笑画眉深浅，毕竟谁工。且向尊前沉醉，明朝路、愁水愁风。殷勤嘱，玉梅开后，莫忘陇头封。别院霜砧，短亭风笛，听来无限伤神。回思前事，春梦了无痕。未免猿啼鹤怨，心情减、倦谱罗裙。空弹指、露杯分酒，相对月如银。新来添怅望，绵绵远道，楚水湘云。怕粉憔脂悴，无计留春。已是欢丛去眼，今生料、空盼横陈。危栏外，寒鸦落木，愁杀倚楼人。芍药初红，樱挑乍熟，楚天一笑相亲。琴歌酒颂，酬答动兼旬。忽向津亭解缆，离筵畔、檀板频频。梅风过，夕阳烟雨，中有未归春。年来憎蚤虱，流传赋笔，多少伤神。叹骅骝老大，騕袅清新。何事悲沉怫郁，探佳丽、与拂诗尘。西湖畔，冰荷仙桂，留待苦吟人。灯影分红，帘痕映翠，朝来独倚雕阑。诗慵酒懒，谁与慰愁颜。晴色渐苏梅柳，风和雪、忽又阑珊。春情远，千回万转，才肯到人间。斑斑听细雨，寒威未减，闷掩重关。叹鬓丝如许，那禁摧残。屈指踏青挑菜，西园路，盼断双弯。怕伊也，生生憔悴，依旧锁眉山。
满庭芳五首·其一
作者：史承谦
朝代：清

雾盎移根，风廊分种，几枝浅露嫣然。周遮嫩叶，围住碧云鲜。又是梅黄时候，闲阶畔、香到帘前。思量起，同心名字，小摘晚凉天。欹斜添鬓畔，爱他清绝，好伴闲眠。便夜深花气，梦醒犹怜。一种撩人风韵，还应许、莱莉齐肩。斜桥外，薰风几日，吹到小吴船。
满庭芳五首·其三
作者：史承谦
朝代：清

别院霜砧，短亭风笛，听来无限伤神。回思前事，春梦了无痕。未免猿啼鹤怨，心情减、倦谱罗裙。空弹指、露杯分酒，相对月如银。新来添怅望，绵绵远道，楚水湘云。怕粉憔脂悴，无计留春。已是欢丛去眼，今生料、空盼横陈。危栏外，寒鸦落木，愁杀倚楼人。
满庭芳五首·其二
作者：史承谦
朝代：清

约采金英，欲携红袖，无端惜别匆匆。鞭丝帽影，肠断短亭东。几夜霜清露冷，秋林色、已作深红。闲商略、旧题诗处，何日碧纱笼。堪悲身世苦，才华如许，也叹文穷。笑画眉深浅，毕竟谁工。且向尊前沉醉，明朝路、愁水愁风。殷勤嘱，玉梅开后，莫忘陇头封。
满庭芳五首·其五
作者：史承谦
朝代：清

灯影分红，帘痕映翠，朝来独倚雕阑。诗慵酒懒，谁与慰愁颜。晴色渐苏梅柳，风和雪、忽又阑珊。春情远，千回万转，才肯到人间。斑斑听细雨，寒威未减，闷掩重关。叹鬓丝如许，那禁摧残。屈指踏青挑菜，西园路，盼断双弯。怕伊也，生生憔悴，依旧锁眉山。
满庭芳五首·其四
作者：史承谦
朝代：清

芍药初红，樱挑乍熟，楚天一笑相亲。琴歌酒颂，酬答动兼旬。忽向津亭解缆，离筵畔、檀板频频。梅风过，夕阳烟雨，中有未归春。年来憎蚤虱，流传赋笔，多少伤神。叹骅骝老大，騕袅清新。何事悲沉怫郁，探佳丽、与拂诗尘。西湖畔，冰荷仙桂，留待苦吟人。
满江红五首
作者：史承谦
朝代：清

薄暝潮生，又唤起、津亭残酒。添肠断，飘蓬踪迹，天涯奔走。碧树声悲连断岸，黄花节近过重九。问年来，何处泪痕多，淹双袖。戍鼓动，黄昏后，秋帆指，清溪口。笑香残梦醒，此情非旧。伴我凄凉沙上雁，同他憔悴江潭柳。掩篷窗、彻夜几曾眠，霜威透。才说春来，转眼又、送春归去。算几日、淡红香白，斗他眉抚。祓禊洛滨游已散，湔裙洧水人何处？料卿卿、应向琐窗眠，吹香絮。知多少，闲情绪。都付与，新词句。叹朱颜非旧，韶华空度。更不推辞花下酒，最难消受黄昏雨。闷恹恹，和梦听莺声，空无语。淡日帘拢，吹不断、一窗花气。粉痕低，碧丛晃漾，绿阴摇曳。半榻图书森映壁，四时风月长侵袂。羡诗人，惯爱此中眠，添吟思。芳事尽，余香惠，尘梦倦，翻秋水。笑枕流漱石，总然非计。宝篆轻轻琴荐暖，茶烟袅袅风炉沸。小玲珑，堆向曲阑边，怜空翠。满眼江山，全不似，寻常丘壑。层楼外，朝飞暮卷，烟披云薄。得意水边花弄影，偶然帘底风惊箨。想当年，魏野爱郊居，应输却。飞不去，亭前鹤，听不尽，松间瀑。笑翠襟红袖，几番行乐。把酒急邀明月下，要诗只向栏干索。寄吾生，此地结跏趺，良非错。风雨连宵，恰又是，重阳时节。人憔悴，年年只似，空宫落叶。酒态莫论醒与醉，眼花错认朱成碧。指小山、丛桂尚垂垂，伤今昔。天香在，谁先折，流光去，空堪惜。叹浮云苍狗，幻成奇绝。清兴不须残客共，狂言每为诸公发。算多情，只有画栏边，初弦月。
满江红五首·其一
作者：史承谦
朝代：清

薄暝潮生，又唤起、津亭残酒。添肠断，飘蓬踪迹，天涯奔走。碧树声悲连断岸，黄花节近过重九。问年来，何处泪痕多，淹双袖。戍鼓动，黄昏后，秋帆指，清溪口。笑香残梦醒，此情非旧。伴我凄凉沙上雁，同他憔悴江潭柳。掩篷窗、彻夜几曾眠，霜威透。
满江红五首·其三
作者：史承谦
朝代：清

淡日帘拢，吹不断、一窗花气。粉痕低，碧丛晃漾，绿阴摇曳。半榻图书森映壁，四时风月长侵袂。羡诗人，惯爱此中眠，添吟思。芳事尽，余香惠，尘梦倦，翻秋水。笑枕流漱石，总然非计。宝篆轻轻琴荐暖，茶烟袅袅风炉沸。小玲珑，堆向曲阑边，怜空翠。
满江红五首·其二
作者：史承谦
朝代：清

才说春来，转眼又、送春归去。算几日、淡红香白，斗他眉抚。祓禊洛滨游已散，湔裙洧水人何处？料卿卿、应向琐窗眠，吹香絮。知多少，闲情绪。都付与，新词句。叹朱颜非旧，韶华空度。更不推辞花下酒，最难消受黄昏雨。闷恹恹，和梦听莺声，空无语。
满江红五首·其五
作者：史承谦
朝代：清

风雨连宵，恰又是，重阳时节。人憔悴，年年只似，空宫落叶。酒态莫论醒与醉，眼花错认朱成碧。指小山、丛桂尚垂垂，伤今昔。天香在，谁先折，流光去，空堪惜。叹浮云苍狗，幻成奇绝。清兴不须残客共，狂言每为诸公发。算多情，只有画栏边，初弦月。
满江红五首·其四
作者：史承谦
朝代：清

满眼江山，全不似，寻常丘壑。层楼外，朝飞暮卷，烟披云薄。得意水边花弄影，偶然帘底风惊箨。想当年，魏野爱郊居，应输却。飞不去，亭前鹤，听不尽，松间瀑。笑翠襟红袖，几番行乐。把酒急邀明月下，要诗只向栏干索。寄吾生，此地结跏趺，良非错。
点绛唇四首
作者：史承谦
朝代：清

玉貌亭亭，当年待诏趋金马。凌云声价，顾曲周郎亚。为问词人，谁似先生者？乌丝写，粉沾红藉，千载留图画。月出凉生，行来金井微风起。碧梧桐底，叶叶阴垂地。小扇轻纹，同向栏干倚。更残未？笑拈莱莉，一枕新秋意。曲宴才收，花糕题罢过重九。黄花时候，容易人中酒。欲解余酲，为破新橙否？霜清后，一林香透，小摘思纤手。锦字长疏，昨宵梦到清溪曲。诗人萝屋，仿佛王官谷。何事栖迟，不共挑灯宿。新醪熟，朔云寒菊，愁剪西窗烛。
点绛唇四首·其一
作者：史承谦
朝代：清

玉貌亭亭，当年待诏趋金马。凌云声价，顾曲周郎亚。为问词人，谁似先生者？乌丝写，粉沾红藉，千载留图画。
点绛唇四首·其三
作者：史承谦
朝代：清

曲宴才收，花糕题罢过重九。黄花时候，容易人中酒。欲解余酲，为破新橙否？霜清后，一林香透，小摘思纤手。
点绛唇四首·其二
作者：史承谦
朝代：清

月出凉生，行来金井微风起。碧梧桐底，叶叶阴垂地。小扇轻纹，同向栏干倚。更残未？笑拈莱莉，一枕新秋意。
点绛唇四首·其四
作者：史承谦
朝代：清

锦字长疏，昨宵梦到清溪曲。诗人萝屋，仿佛王官谷。何事栖迟，不共挑灯宿。新醪熟，朔云寒菊，愁剪西窗烛。
瑶华慢三首 其一 郊原见梅同长源赋
作者：史承谦
朝代：清

逼年残景，三九初交，东阁还凄寂。暖光晴昼，全不似、风雪来时寒色。春愁预惹，待重理、何郎吟笔。不知他、何处香来，竹外一枝先得。全身小映清池，看蝶影横斜，粉光如拭。清姿消瘦，应未许，此际偷吹横笛。水村山郭，想更有、千株欹侧。约明朝、小酌休迟，去访石亭消息。
瑶华慢三首·其三
作者：史承谦
朝代：清

冷弦悽断，凤腔灯残，展转悲畴昔。竟床长簟空，对影怅望，芳音遥隔。尘昏宝镜，更谁伴、空林萧寂。漫疑他、寒夜清辉，还照玉人颜色。含情旋抱金徽，待别鹄重弹，兰襟先湿。安仁憔悴，忍独耐、蓟北荒凉愁夕。琼笺漏永，写怨乌丝频擘。恨茫茫、碧落黄泉，只供方诸泪滴。
瑶华慢三首·其二
作者：史承谦
朝代：清

菊丛香后，枫叶明时，远棹湖边舣。柁楼晚饭，恰相对、七十二峰烟髻。汀洲如雪，荡诗意、白蘋香里。到六桥、秋色迎人，应向酒垆沈醉。惊心寒桂枯荷，便摇落添愁，也饶清致。冷波残照，翻输尔、看足淡妆西子。溪山信美，笑我亦、梦游曾记。待明年、桂起春帆，趁二月桃花水。
瑶华慢三首·郊原见梅同长源赋
作者：史承谦
朝代：清

逼年残景，三九初交，东阁还凄寂。暖光晴昼，全不似、风雪来时寒色。春愁预惹，待重理、何郎吟笔。不知他、何处香来，竹外一枝先得。全身小映清池，看蝶影横斜，粉光如拭。清姿消瘦，应未许，此际偷吹横笛。水村山郭，想更有、千株欹侧。约明朝、小酌休迟，去访石亭消息。菊丛香后，枫叶明时，远棹湖边舣。柁楼晚饭，恰相对、七十二峰烟髻。汀洲如雪，荡诗意、白蘋香里。到六桥、秋色迎人，应向酒垆沈醉。惊心寒桂枯荷，便摇落添愁，也饶清致。冷波残照，翻输尔、看足淡妆西子。溪山信美，笑我亦、梦游曾记。待明年、桂起春帆，趁二月桃花水。冷弦悽断，凤腔灯残，展转悲畴昔。竟床长簟空，对影怅望，芳音遥隔。尘昏宝镜，更谁伴、空林萧寂。漫疑他、寒夜清辉，还照玉人颜色。含情旋抱金徽，待别鹄重弹，兰襟先湿。安仁憔悴，忍独耐、蓟北荒凉愁夕。琼笺漏永，写怨乌丝频擘。恨茫茫、碧落黄泉，只供方诸泪滴。
白蘋香
作者：史承谦
朝代：清

别恨尚牵罗袖，吟情懒付蛮笺。匆匆过了楝花天，那有春红在眼。阴重暗添衣润，日长惟费炉烟。闲看绿影自清圆，梅雨暂疏纨扇。
石州慢三首
作者：史承谦
朝代：清

寒掩空庭，回首清游，转添凄咽。故人云外难期，岁晚凝情空切。爱闲多病，十年不到扬州，清狂杜牧还伤别。把酒慰飘零，记天涯风雪。愁绝。闲来拟趁，沙岸云帆，江头桂楫。只待看灯潮稳，落梅风歇。隋堤携手，相邀重认风流，丝丝杨柳应堪折。二十四桥边，醉年时明月。潦落琴书，孑尔长征，关河无伴。远游漫拟灵均，别绪纷飞吴苑。巴邱鼓柁，题诗黄鹤楼头，秋风袅袅吹江汉。何处九疑云，看遥天帆转。孤馆。登临应过，向鹦鹉洲边，细腰宫畔。定有哀砧惊梦，洞箫飘怨。月明乌鹊，望中隐隐江南，湘兰沉芷添肠断。红鲤尺书来，忆辞家王粲。桃萼初妍，困蝶迷莺，怅然无侣。闲窗酒盏慵拈，挂壁焦桐倦抚。流光似水，从教月冷风凄，总被帘纤误。一听一心酸，奈此时愁绪。虚度清明寒食，绝少游踪，到溪南路。底事频吹，洒遍雕栏琼户。天涯望极，那堪彻晓连明，茫茫不省春何处。三月又重三，问谁题新句。
石州慢三首·其一
作者：史承谦
朝代：清

寒掩空庭，回首清游，转添凄咽。故人云外难期，岁晚凝情空切。爱闲多病，十年不到扬州，清狂杜牧还伤别。把酒慰飘零，记天涯风雪。愁绝。闲来拟趁，沙岸云帆，江头桂楫。只待看灯潮稳，落梅风歇。隋堤携手，相邀重认风流，丝丝杨柳应堪折。二十四桥边，醉年时明月。
石州慢三首·其三
作者：史承谦
朝代：清

桃萼初妍，困蝶迷莺，怅然无侣。闲窗酒盏慵拈，挂壁焦桐倦抚。流光似水，从教月冷风凄，总被帘纤误。一听一心酸，奈此时愁绪。虚度清明寒食，绝少游踪，到溪南路。底事频吹，洒遍雕栏琼户。天涯望极，那堪彻晓连明，茫茫不省春何处。三月又重三，问谁题新句。
石州慢三首·其二
作者：史承谦
朝代：清

潦落琴书，孑尔长征，关河无伴。远游漫拟灵均，别绪纷飞吴苑。巴邱鼓柁，题诗黄鹤楼头，秋风袅袅吹江汉。何处九疑云，看遥天帆转。孤馆。登临应过，向鹦鹉洲边，细腰宫畔。定有哀砧惊梦，洞箫飘怨。月明乌鹊，望中隐隐江南，湘兰沉芷添肠断。红鲤尺书来，忆辞家王粲。
解佩令二首
作者：史承谦
朝代：清

一宵圆月，半宵残酒。听迟迟、凤城清漏。刻骨相思，都迸人、五更时候。更还禁、薄衾寒透。谁传密耗，空怜消瘦。旧时香、尚沾衣袖。银蜡窥人，也曾得、个中情否？只看来、泪痕同有。盈盈妆束，森森剑气，不逡巡、首途迢递。晓角吟风，看依旧、乌蛮新髻。魏城边、戟门开未。封疆何幸，安危不系。怪蛾眉、瞥然能此。漳水铜台，惹千古、茫茫清泪。渺愁吟、碧天无际。
解佩令二首 其一 登大别山
作者：史承谦
朝代：清

澄江如练，碧峰孤拥。指晴川、片帆催送。转眼春归，奈客里，登临谁共。踏残芳，玉鞭飞鞚。东连彭蠡，斜通蟠家。古山川、楚天遥控。落日鱼龙，唤长笛、一声吹动。恨茫茫，北云南梦。
解佩令二首·其一
作者：史承谦
朝代：清

一宵圆月，半宵残酒。听迟迟、凤城清漏。刻骨相思，都迸人、五更时候。更还禁、薄衾寒透。谁传密耗，空怜消瘦。旧时香、尚沾衣袖。银蜡窥人，也曾得、个中情否？只看来、泪痕同有。
解佩令二首·其二
作者：史承谦
朝代：清

盈盈妆束，森森剑气，不逡巡、首途迢递。晓角吟风，看依旧、乌蛮新髻。魏城边、戟门开未。封疆何幸，安危不系。怪蛾眉、瞥然能此。漳水铜台，惹千古、茫茫清泪。渺愁吟、碧天无际。
解佩令二首·其二
作者：史承谦
朝代：清

盈盈妆束，森森剑气。不逡巡、首途迢递。晓角吟风，看依旧、乌蛮新髻。魏城边、戟门开未？封疆何幸，安危全系。怪峨眉、瞥然能此。漳水铜台，惹千古、茫茫清泪。渺愁吟、碧天无际。
解佩令二首·登大别山
作者：史承谦
朝代：清

澄江如练，碧峰孤拥。指晴川、片帆催送。转眼春归，奈客里，登临谁共。踏残芳，玉鞭飞鞚。东连彭蠡，斜通蟠家。古山川、楚天遥控。落日鱼龙，唤长笛、一声吹动。恨茫茫，北云南梦。盈盈妆束，森森剑气。不逡巡、首途迢递。晓角吟风，看依旧、乌蛮新髻。魏城边、戟门开未？封疆何幸，安危全系。怪峨眉、瞥然能此。漳水铜台，惹千古、茫茫清泪。渺愁吟、碧天无际。
解连环三首
作者：史承谦
朝代：清

薄衾孤拥，听车铃响急，冷光催动。刚趁着、残月余辉，任露冷烟迷，马嘶尘弄。茅店鸡声，可也入、独眠人梦？过燕南赵北，倦倚轻鞍，漂泊谁共？回首挑源深洞，算几时、忘了柳娇花宠。记得惜别心情，待抛却金鞭，珠泪偷涌。落魄风标，惭愧是、秦楼箫凤。苦冲寒，又随征队，晓风暗送。乍停吴榜，指灵山深处，待携筇杖。吹几阵、料峭东风，唤得得青驴，绕过林莽。一半斜阳，蚤已挂、古藤萝上。更松声竹影，引入霞心，佳景难状。莫说图景惝恍。想当年僧绍，始穷幽赏。羡煞渺渺禅栖，隔世界由旬，尽刬烦障。惭愧尘容，且暂领、烟云供养。约他年，结茅行药，采芝拾橡。片帆遥指，秋容如画，绿波频舣。正群推、制锦无双，况梦笔生花，赋情闲丽。曾到蓬莱候雉尾，春移庭陛。把荷衣、换了玉裤，听歌又夸仙吏。尊前且探箧笥，数流传今古，南梦遗事。回首见、一点湘烟，好添与江郎，几多诗意。长途渺渺，喜结伴、丛兰芳芷。但惆怅，竹西人远，暗挥别泪。
解连环三首·其一
作者：史承谦
朝代：清

薄衾孤拥，听车铃响急，冷光催动。刚趁着、残月余辉，任露冷烟迷，马嘶尘弄。茅店鸡声，可也入、独眠人梦？过燕南赵北，倦倚轻鞍，漂泊谁共？回首挑源深洞，算几时、忘了柳娇花宠。记得惜别心情，待抛却金鞭，珠泪偷涌。落魄风标，惭愧是、秦楼箫凤。苦冲寒，又随征队，晓风暗送。
解连环三首·其三
作者：史承谦
朝代：清

片帆遥指，秋容如画，绿波频舣。正群推、制锦无双，况梦笔生花，赋情闲丽。曾到蓬莱候雉尾，春移庭陛。把荷衣、换了玉裤，听歌又夸仙吏。尊前且探箧笥，数流传今古，南梦遗事。回首见、一点湘烟，好添与江郎，几多诗意。长途渺渺，喜结伴、丛兰芳芷。但惆怅，竹西人远，暗挥别泪。
解连环三首·其二
作者：史承谦
朝代：清

乍停吴榜，指灵山深处，待携筇杖。吹几阵、料峭东风，唤得得青驴，绕过林莽。一半斜阳，蚤已挂、古藤萝上。更松声竹影，引入霞心，佳景难状。莫说图景惝恍。想当年僧绍，始穷幽赏。羡煞渺渺禅栖，隔世界由旬，尽刬烦障。惭愧尘容，且暂领、烟云供养。约他年，结茅行药，采芝拾橡。
醉太平二首
作者：史承谦
朝代：清

舟行几湾，酒醒梦还。江声到枕潺潺，过千山万山。冰轮似环，渔歌带蛮。山头枫叶斑斑，喜吟情未阑。狂名未除，头衔愧书。何时得佩金鱼，问此生有无？高阳酒徒，烟波钓徒。何人堪作吾徒？掩春风敝庐。
醉太平二首·其一
作者：史承谦
朝代：清

舟行几湾，酒醒梦还。江声到枕潺潺，过千山万山。冰轮似环，渔歌带蛮。山头枫叶斑斑，喜吟情未阑。
醉太平二首·其二
作者：史承谦
朝代：清

狂名未除，头衔愧书。何时得佩金鱼，问此生有无？高阳酒徒，烟波钓徒。何人堪作吾徒？掩春风敝庐。
风入松六首·其六
作者：史承谦
朝代：清

天然生趣费工夫。渲染不施朱。吴绫一幅铺就，看幽禽。竞绕花须。拈出妍枝懒叶，描他唤友将雏。当年乐事羡清娱，画笔更萧疏。镜奁斜倚图成后，对哺糜、一点春酥。为问凝云山色，较伊眉黛何如。
风流子三首
作者：史承谦
朝代：清

重帘深不卷，香风起，小阁映红薇。记促坐移时，碧纱窗下，寻欢几度，凉月楼西。无端又、兰桡飞去急，花径梦来迷。铁网千丝，人归何处，烟波四合，路隔前溪。双鱼经时杳，离魂远、空自凝想依依。应悔一春心眼，盼杀双栖。料衾鸳独拥，灯昏听雨，篝香亲炷，梅润薰衣。一样泪珠弹尽，憔悴明妃。银缸垂半穗，深宵梦、宛转盼交加。乍南浦人归，帘垂绣户。西风叶落，窗掩纹纱。关心记，春衣图蛱蝶，小髻绾灵蛇。何处还寻，楚巫峡雨。凝思真似，优钵昙花。苏娘应如旧，青衫在，只因欲借怜他。回首舞阑歌散，已隔天涯。想停针惜别，频调宝瑟。熏香独坐，闲摘琵琶。输与梁间燕子，飞入卢家。微词猜薄倖，闲凝愁、真有泪如丝。看浅碧萦眉，低徊幽恨。斜红绕脸，掩映明姿。行云梦、半篝香缭绕，千点月参差。暗里形相，十年依旧。意中盟誓，一笑先知。风流凭谁赏，前欢在，也应不负心期。观黏鸡贴燕，玉琯偷移。料翠盘初整，泥抛骰子。夜灯重试，定簇峨儿。最是春初时节，牵惹相思。
风流子三首·其一
作者：史承谦
朝代：清

重帘深不卷，香风起，小阁映红薇。记促坐移时，碧纱窗下，寻欢几度，凉月楼西。无端又、兰桡飞去急，花径梦来迷。铁网千丝，人归何处，烟波四合，路隔前溪。双鱼经时杳，离魂远、空自凝想依依。应悔一春心眼，盼杀双栖。料衾鸳独拥，灯昏听雨，篝香亲炷，梅润薰衣。一样泪珠弹尽，憔悴明妃。
风流子三首·其三
作者：史承谦
朝代：清

微词猜薄倖，闲凝愁、真有泪如丝。看浅碧萦眉，低徊幽恨。斜红绕脸，掩映明姿。行云梦、半篝香缭绕，千点月参差。暗里形相，十年依旧。意中盟誓，一笑先知。风流凭谁赏，前欢在，也应不负心期。观黏鸡贴燕，玉琯偷移。料翠盘初整，泥抛骰子。夜灯重试，定簇峨儿。最是春初时节，牵惹相思。
风流子三首·其二
作者：史承谦
朝代：清

银缸垂半穗，深宵梦、宛转盼交加。乍南浦人归，帘垂绣户。西风叶落，窗掩纹纱。关心记，春衣图蛱蝶，小髻绾灵蛇。何处还寻，楚巫峡雨。凝思真似，优钵昙花。苏娘应如旧，青衫在，只因欲借怜他。回首舞阑歌散，已隔天涯。想停针惜别，频调宝瑟。熏香独坐，闲摘琵琶。输与梁间燕子，飞入卢家。
鹊桥仙三首
作者：史承谦
朝代：清

经时消渴，连宵中酒，未试酴醾新酿。日长慵敞小帘拢，听雨点、绿阴中响。好花轻谢，好春闲过，总是凄凉情况。试教说向玉楼人，怕蹙损、横云眉样。身材戍削，风姿娴娜，种向长亭千树。见伊一缕也堪愁，何况这、青青满路。香车谁系，征尘都遍，枉自飘烟拂露。含情终日飐东风，转忆看、画桥飞絮。前溪花发，层楼莺度，珍重樱桃佳宴。十年娇梦隔春烟，还记得、水边纨扇。多应误了，沈腰潘鬓，空有泪痕如霰。楚江寂寂少双鱼，待说与、衡阳归雁。
鹊桥仙三首·其一
作者：史承谦
朝代：清

经时消渴，连宵中酒，未试酴醾新酿。日长慵敞小帘拢，听雨点、绿阴中响。好花轻谢，好春闲过，总是凄凉情况。试教说向玉楼人，怕蹙损、横云眉样。
鹊桥仙三首·其三
作者：史承谦
朝代：清

前溪花发，层楼莺度，珍重樱桃佳宴。十年娇梦隔春烟，还记得、水边纨扇。多应误了，沈腰潘鬓，空有泪痕如霰。楚江寂寂少双鱼，待说与、衡阳归雁。
鹊桥仙三首·其二
作者：史承谦
朝代：清

身材戍削，风姿娴娜，种向长亭千树。见伊一缕也堪愁，何况这、青青满路。香车谁系，征尘都遍，枉自飘烟拂露。含情终日飐东风，转忆看、画桥飞絮。
关陇平
作者：叶方霭
朝代：清

关岭茫茫，陇流汤汤。纡徐逶迤，峥嵘崄巇，面蜀肘凉，辅车相将。狡焉启疆，震惊我一方。关岭兀兀，陇流潏潏。彼泾启戎，乃蠢兹蟊贼。为虺为蜴，为螟为螣。昂首张臆，助逆抗有德。如猬之集，如豨之突。泾原既清，群贼大睢睢盱盱，延旦夕之命。帝命臣海，为陇民徙灾。帝命臣勇，师出自西陲。帝诏臣海，汝速入坂。出彼朝那，为勇军援。犄之角之，沓之蹙之，除民之慝。俾妇子恬适，尚嘉乃绩。海涉河泾，言腾灞浐。秦山矗突，嵚崎陇坂。逾邠越凉，飞旓扬旆。扶舆猗靡，云罕綷䌨。雍部阻长，敢惮痡瘏。式遏寇虐，以宁尔室家。帝德振振，陇山既平。陇流既清，维天子之祯。陇山既伏，次黔粤滇。蜀敢不詟伏，如翰如飞，万福来威。维臣之力，维师之武。絷缚巨憝。争刌脍脯，塞神人之怒。黔首喁喁，式歌且舞。亿万斯年，笃我皇景祜。
海氛清
作者：叶方霭
朝代：清

巨浸稽天，滔滔如何。天吴蝄像，倚以为家。有鲸有鳄，有鲛有鼍。摧橦决帆，血人于牙。中国有圣人，尔独扬其波。蠢兹蛙黾，亦杂此处。曰予胜国，从诞敢继其绪。藉瑕蹈衅，伺窥肘腋。结连蜂螫，载逞凶慝。离间我臣仆，盗据我疆场。王承帝命，大将军旗鼓。我冠带之国，忍鳞介是伍。据我上游，张我罿罦。与子偕作，与子同仇。悉率左右，歼此群丑。暨暨藩臣，一心一德。讨贼自赎，不邛已恤。堑山堙谷，马腾舟驶。亲董其旅，以临濛汜。陛下曲赦臣，臣敢不效死。彼强者跳，我攘我逐。彼黠者穷，我殄我戮。神惎之毒，鬼速其覆。如探鷇鸟，如振槁木。非我黩武，取彼残已足。前徒既莽，凶渠束手。计无复之，狼奔鼠走。茫茫烟岛，为逋逃薮。仁无必取，义不尽杀。屏诸穷发，无污我王钺。
西犯·送萼汀侄之官定边
作者：叶绍本
朝代：清

风寒燕市，正蹇驴初跨。离亭外，柳丝成把。休疑诧。算征轺西去，放眼关山，洪河泰华。豪情满怀倾泻。斟别斝。铜章黄绶好。摇鞭去也。漫回头、青门紫闼。莎厅下。尽称晴道雨，林表看山，松间结夏。纸尾斜行名押。
劈瑶钗
作者：吉珠
朝代：清

懒画眉。自颦眉。一晌相思一晌悲。昨夜梦郎郎似旧，携手醒来，无计挽郎衣。晓莺啼。
斫榆谣
作者：吕履恒
朝代：清

天谓我民何？夏不雨，秋不雨，春无麦无禾。取彼斧戕，榆则有皮。长吏见之，怒形于颜。趋伐其树，尽其根于田。将报上官，曰维丰年。
皂罗袍·新月
作者：吴尚憙
朝代：清

乍可碧空云散。见银钩一曲，照上阑干。闲庭初漾百花妍。花香人影相留恋。更筹暗转。苔阶露寒。金波清浅。玉镜婵娟。数良宵、看到轮儿满。
拟束皙补亡诗 其五 崇邱
作者：吴敦仁
朝代：清

莫高匪邱，峻极于天。物得所养，其崇亦然。资生资始，有开必先。崇邱之广，无物不养。天地氤氲，阴阳鼓荡。□□之兼，增高继长。崇邱之上，九鸿在望。夏甸既恬，春台斯旷。仰观俯察，物与无妄。
拟束皙补亡诗·南陔
作者：吴敦仁
朝代：清

南陔有兰，言采其英。谁无父母，可忘所生。菽水承欢，怡色柔声。匪我之享，惟德其馨。南陔有兰，言采其芳。我瞻我依，父母在堂。槃匜滫瀡，非敬奚将。淑慎尔正，则笃其庆。翩翩者乌，反哺于慈。人不如鸟，具体何为。椎牛罔及，鸡豚逮时。孝思不匮，歌以永之。白华翩反，在彼空谷。余情信芳，曷云能辱。勖此清修，以承顾复。白华有文，先德之芬。彼姝者子，行砥于勤。守身大孝，伊古攸闻。白华凝雪，既瑩且洁。凡百君子，各敦尔节。如华斯白，白而不涅。有黍者华，植于阪田。何以膏之，阴雨自天。三时不害，实维丰年。我亩南东，芟柞载治。九谷三农，罄无不利。有熠其华，献之为瑞。其华熠熠，其实离离。丰我天庾，洁我神粢。神其歆止，民力存斯。康年迄用，万邦其绥。由庚由庚，同我太平。二仪交泰，万物咸亨。天运若枢，王则成之。周道如砥，民则行之。薄海内外，晏之清之。清晏无波，玉烛调和。韪我皇风，壤祝衢歌。由王之庚，无偏无党。由王之庚，引恬引养。莫高匪邱，峻极于天。物得所养，其崇亦然。资生资始，有开必先。崇邱之广，无物不养。天地氤氲，阴阳鼓荡。□□之兼，增高继长。崇邱之上，九鸿在望。夏甸既恬，春台斯旷。仰观俯察，物与无妄。先王有道，小大由之。淑人君子，不愆于仪。仪一于上，型叶于下。礼囿歌雍，文林翔雅。逮我芸生，凤冈鹿野。德之钦矣，化之湛矣。思我王度，如玉如金。
神弦曲并序
作者：吴敬梓
朝代：清

挟日兮朝暄，蠲为饎兮赤虋。酌清酤兮刲黝牲，扬灵旂兮采幡。击坎侯兮鼍鼓，神之来兮江浒。驾翔凤兮飞龙舟，樯风落兮缆锦浮。被犀皮兮衷兕革，操吴戈兮带楚铁。剖鱼兽兮珠文，弭象骨兮解辔紒。巫再拜兮陈词，神去兮江之涯。乘云车兮风马，渺翩翩兮将下。仲春兮振旅，神之的兮捍吾圉。
一痕沙/昭君怨·元宵感事
作者：吴绮
朝代：清

记得去年时节，烂醉红灯白雪。今日又离家，见梅花。无限西州旧事，独剩江山如是。老却眼中人，奈何春。记得鹊桥时候，小饮绿窗红瘦。旧约忽蹉跎，泪痕多。三十六陂秋色，何处问他消息。两地好相思，没人知。满地西风黄叶，冷却二分明月。可惜好雷塘，任牛羊。飞尽隋堤柳絮，歌吹不知何处。闲煞古扬州，梦青楼。可是天台伴侣，家住碧云深处。一笑出鸾纱，认桃花。怕被罡风吹着，仙帔香笼红药。郎是几时来，绣帘开。
一痕沙/昭君怨·元宵感事 其三 广陵怀古
作者：吴绮
朝代：清

满地西风黄叶，冷却二分明月。可惜好雷塘，任牛羊。飞尽隋堤柳絮，歌吹不知何处。闲煞古扬州，梦青楼。
一痕沙/昭君怨·元宵感事 其二 记事
作者：吴绮
朝代：清

记得鹊桥时候，小饮绿窗红瘦。旧约忽蹉跎，泪痕多。三十六陂秋色，何处问他消息。两地好相思，没人知。
一痕沙/昭君怨·元宵感事 其四 惠山有见
作者：吴绮
朝代：清

可是天台伴侣，家住碧云深处。一笑出鸾纱，认桃花。怕被罡风吹着，仙帔香笼红药。郎是几时来，绣帘开。
一痕沙/昭君怨·元宵感事·其一
作者：吴绮
朝代：清

记得去年时节，烂醉红灯白雪。今日又离家，见梅花。无限西州旧事，独剩江山如是。老却眼中人，奈何春。
桃花水·桃叶渡
作者：吴绮
朝代：清

渡头烟水绿于罗。桃叶旧凌波。怜人去，剩情多。团扇不成歌。鹊驾反成讹。慢经过。柳丝犹把曲尘搓。奈春何。
渔父家风·玄武湖
作者：吴绮
朝代：清

澄波万顷碧粼粼。寒影浸香蘋。莲房落尽无人采，露冷湿鲸鳞。歌太液，战昆明。事俱陈。镜湖如旧，此日烟波，乞与谁人。
渔父家风·过西塞山访张志和旧隐不得
作者：吴绮
朝代：清

鳜鱼春水旧迢迢，有客泛兰舠。而今事往无人问，花落大夫桥。新月小，暮山高。古风遥。樵青何处，欸乃声声，如意频敲。
西楼梦 其一 妆懒
作者：吴绮
朝代：清

妆懒，妆懒，拥髻慵开镜。楼前花发双枕闲，玉儿只为春寒病。
西楼梦 其三 斜照
作者：吴绮
朝代：清

斜照，斜照，一半红珠幌。归来双燕语黄昏，离愁又在江楼上。
西楼梦 其二 明月
作者：吴绮
朝代：清

明月，明月，直入秦楼里。蛾眉夜半不能眠，开窗坐把银筝倚。
西楼梦 其四 明月
作者：吴绮
朝代：清

明月，明月，一片多情影。当楼照入碧纱厨，美人微醉才微醒。
西楼梦·妆懒
作者：吴绮
朝代：清

妆懒，妆懒，拥髻慵开镜。楼前花发双枕闲，玉儿只为春寒病。明月，明月，直入秦楼里。蛾眉夜半不能眠，开窗坐把银筝倚。斜照，斜照，一半红珠幌。归来双燕语黄昏，离愁又在江楼上。明月，明月，一片多情影。当楼照入碧纱厨，美人微醉才微醒。
解红儿·忆别
作者：吴绮
朝代：清

白头鸦，花冠鸡。未明都向枕边啼。为报东风太狼籍。花落尽，玉窗西。
陇头月·伤逝
作者：吴绮
朝代：清

西风过处。憔悴了白杨无数。断草黏云，残花泣月，故人黄土。记得雷塘东去。曾见南朝官树。萍入歌船，萤飞舞榭，怆然今古。
鬓云松 其一 春雨
作者：吴绮
朝代：清

烛花残，香篆细。一阵轻寒，送入鸳鸯被。滴尽红檐声欲碎，点点丝丝，学做离人泪。草边浮，枝上缀。不放青苔，松泛东风地。何处玉骢垂柳系，重门不为梨花闭。
鬓云松 其三 春雨
作者：吴绮
朝代：清

洛川波，巫峡岫。种得情根，肠断还依旧。泪洒西墙苔似绣。几点疏红，较比春来瘦。粉沾衣，香惹袖。移向窗纱，不怕寒蛩咒。霜落玉阶寒未透。伴取花枝，今夜灯儿后。
鬓云松 其二 春雨
作者：吴绮
朝代：清

采莲陂，垂柳院。旧梦重寻，不是闭莺燕。华发满头将已倦，刘阮风流，记得桃花见。酒千觞，珠一串。剪烛西窗，细语红灯颤。谢傅不归棋局换，只爱青山，不改当时面。
鬓云松·春雨
作者：吴绮
朝代：清

烛花残，香篆细。一阵轻寒，送入鸳鸯被。滴尽红檐声欲碎，点点丝丝，学做离人泪。草边浮，枝上缀。不放青苔，松泛东风地。何处玉骢垂柳系，重门不为梨花闭。采莲陂，垂柳院。旧梦重寻，不是闭莺燕。华发满头将已倦，刘阮风流，记得桃花见。酒千觞，珠一串。剪烛西窗，细语红灯颤。谢傅不归棋局换，只爱青山，不改当时面。洛川波，巫峡岫。种得情根，肠断还依旧。泪洒西墙苔似绣。几点疏红，较比春来瘦。粉沾衣，香惹袖。移向窗纱，不怕寒蛩咒。霜落玉阶寒未透。伴取花枝，今夜灯儿后。
忆汉月禁体·蜡梅
作者：吴茝
朝代：清

天末音书谁寄。消息故园开未。几声江笛度残年，恐有铜仙垂泪。黄昏丸月细。怕晕去、酒边灯次。一般清兴动扬州，莫道嚼来无味。
清平乐禁体·山茶
作者：吴茝
朝代：清

空山雪霁。照见红妆丽。迎晓香残宫粉腻。悄和梅边风味。韶华并占冬春。错疑岩桂前身。一捻清芬如许，细吟佳茗佳人。
点绛唇禁体·天竹
作者：吴茝
朝代：清

一种筼筜，绀珠万颗累累结。颂椒元日。历乱猩屏色。耐此天寒，何事因人热。弹丸脱。湘娥夜泣。血泪看成碧。
长相思以书寄西泠诸友，即题其后
作者：吴锡麒
朝代：清

说相思，问相思，枫落吴江雁去迟。天寒二九时。怨谁知？梦谁知？可有梅花寄一枝？雪来翠羽飞。
桂枝香萤苑怀古
作者：周祖同
朝代：清

凄凄惨惨，任草满故堤，何处隋苑？三两明边曾是，画帘低卷。芳魂闪闪西风里，悄难禁、树根残焰。可怜遗恨，旧时厮趁，舞裙歌扇。莫更怅、烟销雨断，只野花飘落，清泪如泫。萧寺钟声休认，景华天晚。零星几个黄昏近，到愁来照谁心眼。至今深夜，青青惟有，乱磷千点。
轱辘金井·秋灯
作者：周贻繁
朝代：清

晚凉初眠，绣窗深一点，玉釭低照。焰影青萤，度疏帘风小。莲筹数报。正坐对、谩吟声悄。碎蕊垂垂，瑶簪未剔，飞蛾频蹈。兰膏几番欲燥。记红闺旧日，阿姊同好。光映苔笺，看诗成谁早。鸿飞雁杳。试回忆、热心应恼。逼出乡愁，凭谁问讯，不如眠好。
醉清平·赏梅和外子韵
作者：周贻繁
朝代：清

枝疏影横。今生几生。修来玉洁冰清。信无双是卿。香醪共倾。云笺细评。联吟欲近三更。正幺禽梦醒。
古歌
作者：周馨桂
朝代：清

我所思，思首阳。采薇甘饿死，焉知名争日月光。我所思，思在陈。绝粮仍弦歌，焉能放溢为小人。我所思，思邓通。铜山倏予夺，一钱不名死困穷。我所思，思倏倏。身虽都将相，饿死命与仇为谋。彼哉骄矜气盖世，安识人间第一流。
京兆瑶峰先生持同乡常观察行述示余知公儒臣殉节风义凛然读公爱吟草又如裴晋公故里凤凰山诸什益恍然于公之学有经术平生不朽之事非慷慨捐生一端可竟也余欲出一二语为颂第念忠魂享庙食矣德政纪浣溪矣文章寿梨枣矣捃摭遗迹近于剽窃吁公逝十馀年矣西充民肖像尸祝至今不衰何以感人之深而去思之长也因作迎神曲一章代西充民歌咏之云尔
作者：图敏
朝代：清

排正气兮天阊。永手泽兮甘棠。灵偃蹇兮昔岭，古遗爱兮桐乡。君回翔兮以下。猿鹤沙虫兮御女。问常山兮舌存，羌洵美兮且武。上升兮安翔。蜀山青兮蜀水长。击鼌鼓兮齐速，导风施兮浣花傍。霞为血兮云为裳。怂长矢兮射天狼。长吟哦兮来草堂。载清酤兮泉冽，荐桄榔兮膏融。朝享帝乡之嘉荐兮，夕归来兮西充。瀚海冰裂不可以渡兮，翩皓鹤兮辽东。魂延伫而终曲兮，识当年竹马之儿童。
一剪梅四首
作者：奕绘
朝代：清

百八声中一念饶。何处根苗，何处枝梢。散珠贯在一丝绦。循不成环，引不成条。一念才生一念消。过去无踪，现在消遥。未来不用苦推敲。天上浮云，水上浮泡。一串穿来草子儿。光似牟尼，圆似牟尼。蒲团坐破念阿弥。光放支提，花散军持。百八声中一念疑。不著虚空，即堕贪痴。若为心似净琉璃。水静鱼游，两不相知。赠我花梨木榻良。天以为棚，地以为床。栏干四面枣花匡。八尺龙须，柔软清凉。山路岑崎水路长。采自华阳，致自余杭。百年平半此中藏。一枕华倚，不费思量。清温斗帐伴梅花。花影窗纱，人影窗纱。梦余诗思绕天涯，手中花耶，意中花耶。拈来已是白牛车，说尽莲华，说尽楞伽。水沈烟篆惹盂茶，雪满袁家，香满林家。
一剪梅四首·其一
作者：奕绘
朝代：清

百八声中一念饶。何处根苗，何处枝梢。散珠贯在一丝绦。循不成环，引不成条。一念才生一念消。过去无踪，现在消遥。未来不用苦推敲。天上浮云，水上浮泡。
一剪梅四首·其三
作者：奕绘
朝代：清

赠我花梨木榻良。天以为棚，地以为床。栏干四面枣花匡。八尺龙须，柔软清凉。山路岑崎水路长。采自华阳，致自余杭。百年平半此中藏。一枕华倚，不费思量。
一剪梅四首·其二
作者：奕绘
朝代：清

一串穿来草子儿。光似牟尼，圆似牟尼。蒲团坐破念阿弥。光放支提，花散军持。百八声中一念疑。不著虚空，即堕贪痴。若为心似净琉璃。水静鱼游，两不相知。
一剪梅四首·其四
作者：奕绘
朝代：清

清温斗帐伴梅花。花影窗纱，人影窗纱。梦余诗思绕天涯，手中花耶，意中花耶。拈来已是白牛车，说尽莲华，说尽楞伽。水沈烟篆惹盂茶，雪满袁家，香满林家。
临江仙十四首·其一
作者：奕绘
朝代：清

柳岸人家远近，竹篱老圃西东。桔槔流水往来通。豆花无奈雨，瓠叶可怜风。野菜低飞黄蝶，高槐倒挂青虫。荷锄闲杀白头翁。百年皆梦寐，二顷老英雄。
临江仙十四首·其六
作者：奕绘
朝代：清

蔼蔼萍丝藻影，一池春水如烟。鹭鹜多处浪花圆。若非明月夜，定是晚霞天。白雪难同世俗，青鸥大有因缘。高飞群聚没拘牵。风流桃叶渡，微妙竹林园。
临江仙十四首·其十
作者：奕绘
朝代：清

浩浩生机不尽，纭纭万物无心。庭前桃李渐成林。移根殊下种，种树盼成阴。昨日东风花谢，几番疏雨春深。青青杏子乍胜簪。枝卑难护果，叶密易留禽。
临江仙十四首·其十一
作者：奕绘
朝代：清

秋水斜阳浦屿，莲花荷叶蒹葭。鸳鸯身世水为家。浮生无挂碍，一梦老烟花。清夜对眠风附，白头俯拾鱼虾。人间夫妇不如他。功名草头露，儿女眼前花。
临江仙十四首·其十三
作者：奕绘
朝代：清

柳岸人家远近，竹篱老圃西东。桔槔流水往来通。润生瓜蔓雨，凉起豆花风。野菜低飞黄蝶，高槐倒挂青虫。荷锄闲杀白头翁。百年皆梦寐，二顷老英雄。
临江仙十四首·其十二
作者：奕绘
朝代：清

东晋风流人物，江南韶秀山川。罗衣蕉扇晚风前。城南小酌，花雨晾经天。素质冰清月朗，柔香鬘重云偏。百花生日记来全。仙峰六六，采药各峰颠。
临江仙十四首·其十四
作者：奕绘
朝代：清

柏子焚香些少，菊花得句清疏。小山丛桂落无余。雁声秋社后，人梦午晴初。满架葡萄霜饱，溜檐铃索风徐。一窗竹影照编书。草玄吾岂敢，赋或似相如。
临江仙十四首·其四
作者：奕绘
朝代：清

上皖庄通蛇峡，石梯村走房山。大南峪里好林泉。六株银杏古，万树碧桃间。拟对新坟卜筑，人生枯骨盘桓。烧香打坐白云边。玉笙王子晋，石室李通玄。
五彩结同心二首·其二
作者：奕绘
朝代：清

龟纹前就，锦字抛残，青红碧绿丹黄。一段风流物，人何在，千载犹有余香。穿梭掷果游春马，长安道、梦遍横塘。料此际、奚奴后也，好诗贮满情囊。追思少年吟兴，叹挑丝女倦，作茧蚕忙。绮语缠绵，语随心谶，贝叶亲写金刚。零机片玉从包裹，芬陀利、沁纸清芳。想花雨、经函安处，云衣雷篆回翔。
凄凉犯二首
作者：奕绘
朝代：清

商声一片。凄迷甚、潇潇疏雨深院。凉生玉簟，苔荒金井，绕篱瓜蔓。寻寻不见。振翠羽、天机自遣。笑不平、则鸣之语，韩愈识何浅。数遍秋虫队，蟋蟀低微，寒蝉高远。豆花载露，听斯音、哀而不怨。一叶银床，正千里、风清月满。忆儿时、竹笼载得恣赏玩。唐风蟋蟀。嬉游事、思量廿载如昨。溜穿枯树，苔崩坏砌，笼灯偷捉。草根篱落，惯恁地、搜寻蹑脚。更妆来、宣盆赵罐，胜日行乐。莫问如今事，百感中年，乱愁交错。月明雨暗，听哀音、并添萧索。刻鹄雕虫，剩乐府、新词嘲谑。计秋来、宵长梦短只独酌。
凄凉犯二首·其一
作者：奕绘
朝代：清

商声一片。凄迷甚、潇潇疏雨深院。凉生玉簟，苔荒金井，绕篱瓜蔓。寻寻不见。振翠羽、天机自遣。笑不平、则鸣之语，韩愈识何浅。数遍秋虫队，蟋蟀低微，寒蝉高远。豆花载露，听斯音、哀而不怨。一叶银床，正千里、风清月满。忆儿时、竹笼载得恣赏玩。
凄凉犯二首·其二
作者：奕绘
朝代：清

唐风蟋蟀。嬉游事、思量廿载如昨。溜穿枯树，苔崩坏砌，笼灯偷捉。草根篱落，惯恁地、搜寻蹑脚。更妆来、宣盆赵罐，胜日行乐。莫问如今事，百感中年，乱愁交错。月明雨暗，听哀音、并添萧索。刻鹄雕虫，剩乐府、新词嘲谑。计秋来、宵长梦短只独酌。
子夜歌慢
作者：奕绘
朝代：清

记年睁、词歌子夜，春晚落花香闼。剩今日、诗吟锦瑟，秋雨鬓丝禅榻。藕孔抽残，兰心滴尽，情种连根拔。唤真真、绕遍回廊，拍遍栏干，昏黑悄无人答。对杯酒、消愁不去，酒醒乱愁交杂。墨玉灰飞，金环冰冷，孤另伤心偕。想神游此际，白杨松柏周匝。瘦怯花魂，模糊蝶梦，一夜西风刮。问三生、可要完全，唐宫钿盒。